Ανδρικά Ρολόγια – Ο Απόλυτος Οδηγός\nΜη Χάσεις Ούτε Ένα Δευτερόλεπτο\nΜε τέλειες προσφορές και εκπτώσεις κάθε εβδομάδα, οι ενημερώσεις μας δε μοιάζουν με τις ενημερώσεις που λαμβάνεις από άλλους. Κάνε εγγραφή για να μαθαίνεις από τους πρώτους σχετικά με τις νέες μας συλλογές, για να διαβάζεις τα άρθρα μας σχετικά με το ανδρικό στυλ και τις τάσεις της μόδας, κι άλλα πολλά ενδιαφέροντα.\nΚάνε Εγγραφή στην Trendhim\nΥποσχόμαστε ότι όλες μας οι ενημερώσεις θα είναι ενδιαφέρουσες και συναρπαστικές!\nΔεν πιστεύεις ότι ήρθε η ώρα;\nΤο να επιλέξεις το κατάλληλο ρολόι χειρός απαιτεί πολλές δοκιμές, καλή έρευνα αγοράς, αλλά και σκέψη. Τα καλά νέα είναι ότι... τα έχουμε ήδη κάνει όλα αυτά για σένα. Ο αναλυτικός οδηγός για τα ανδρικά ρολόγια θα σου προσφέρει έναν πραγματικό "πλούτο" πληροφοριών και θα σε βοηθήσει να επιλέξεις και να αγοράσεις το κατάλληλο ρολόι για σένα.\nΠροβολή Ρολόι Renegade Grover\nΑπο ελατήρια, έως μπαταρίες και καντράν, δερμάτινα λουράκια έως χρονογράφους δευτερολέπτων, ένα ρολόι χειρός είναι πολλά περισσότερα από ένα απλό αξεσουάρ που σου δείχνει την ώρα.\nΔιαβάστε προσεκτικά, κύριοι. Όταν φτάσετε στο τέλος του άρθρου, θα έχετε γίνει ειδικοί στα ρολόγια χειρός.\nΓιατί να Φορέσω Ρολόι;\nΟΚ, το smartphone σου μπορεί, εκτός των άλλων, να σου δείχνει και την ώρα. Όμως, αντίθετα με τα smartphones, ένα ρολόι χειρός δε σε "βομβαρδίζει" με ένα σωρό ειδοποιήσεις και μηνύματα, 24 ώρες το 24ωρο, από Facebook, Tinder, κτλ.\nΈνα ρολόι χειρός είναι πολλά περισσότερα από ένα ανδρικό αξεσουάρ που δείχνει τις ώρες και τα λεπτά. Ένας άνδρας που φοράει ρολόι στον καρπό του, δεν είναι απλά ένας άνδρας που προσπαθεί να είναι στην ώρα του, αλλά ένας άνδρας που πάνω απ' όλα προσπαθεί να είναι συνεπής στην ώρα του με στυλ .\nΕξάλλου… όσον αφορά τα "blings", οι άνδρες δεν έχουν τόσες επιλογές όσες έχουν οι γυναίκες. Ωστόσο, αυτές οι λίγες μπορούν να κάνουν τεράστια στυλιστική διαφορά.\nΗ επιλογή του σωστού ρολογιού που θα ταιριάξει στο στυλ ζωής, την ιδιοσυγκρασία, και τις προτιμήσεις σου, εξαρτάται από πολλές παραμέτρους, όπως το budget, το στυλ και τη λειτουργικότητα. Τι περιμένεις από το ρολόι σου; Τι επιθυμείς να δείχνει; Πού θα το φοράς; Ποιο είναι το look σου; Ήρθε η ώρα να τα αναλογιστείς όλα αυτά και να σκεφτείς με ηρεμία και προσοχή!\nΑπό υψηλής τεχνολογίας έως super trendy ρολόγια , στο ηλεκτρονικό μας κατάστημα μπορείς να βρεις ρολόγια που μπορούν να καλύψουν το ιδιαίτερο στυλ κάθε άνδρα και θα σε βοηθήσουν να αφηγηθείς τη δική σου επική ιστορία.\nΠροβολή Ρολόι Faaborg Lane\nΑνακάλυψε τα Ανδρικά Ρολόγια Μας\nΤύποι Κίνησης Ρολογιού\nΟ μηχανισμός κίνησης του ρολογιού είναι πρακτικά η καρδιά του ρολογιού που το κάνει να μετράει τον χρόνο. Για να μπορεί το ρολόι να σου δείχνει σωστά την ώρα, απαιτούνται πολλές και περίπλοκες διεργασίες στο εσωτερικό του.\nΓια κάποιους, αυτό που μετράει είναι το design και το look. Για άλλους, είναι πιο ενδιαφέρον ο μηχανισμός ενός ρολογιού και το πώς λειτουργεί. Άλλοι, πάλι, ψάχνουν για συνδυασμό όλων των παραπάνω.\nΣε γενικές γραμμές, οι τύποι κίνησης των ρολογιών χωρίζονται σε τρεις κύριες κατηγορίες:\nΜηχανικός – Το κλασικό ρολόι που κουρδίζεται. Ο μηχανισμός αποθηκεύει ενέργεια στα μικροσκοπικά του εξαρτήματα, την οποία και σιγά σιγά αποδεσμεύει χαρίζοντας κίνηση στους δείκτες.\nΑυτόματος – Η αυτόματη έκδοση του χειροκίνητου μηχανικού ρολογιού. Κουρδίζεται αυτόματα.\nQuartz – Το μοντέρνο ρολόι. Δεν απαιτείται κούρδισμα - λειτουργεί με μπαταρία.\nΕίναι ένα είδος ρολογιού για τον κλασικό, old school άνδρα. Ένα μηχανικό ρολόι αποτελεί μια κλασάτη, αυθεντική, διαχρονική επιλογή. Σε αντίθεση με τα ρολόγια quartz, δλδ. τα ρολόγια που κινούνται με μπαταρία, τα μηχανικά ρολόγια λειτουργούν χάρις σε έναν περίπλοκο και εξαιρετικής κατασκευαστικής δεξιοτεχνίας μηχανισμό κουρδίσματος.\nΌπως τα παλιά ρολόγια του 17ου αιώνα που "φόρτιζαν" με ελατήρια, έτσι και το μηχανικό ρολόι του σήμερα βασίζεται στο χειροκίνητο κούρδισμα του μηχανισμού ελατηρίων του. Μόλις κουρδιστεί, το σύστημα ελατηρίων αρχίζει να αφήνει σιγά σιγά την ενέργεια που έχει αποθηκεύσει δίνοντας κίνηση σε μια περίπλοκη σειρά από γρανάζια που ενεργοποιεί έναν τροχίσκο, γνωστό και ως τροχό αντιστάθμισης του ρολογιού.\nΟ τροχός αντιστάθμισης γυρίζει μπρος και πίσω με σταθερό, συνεχή ρυθμό. Όταν αφεθούν από τον μηχανισμό διαφυγής (escapement, ένας μηχανισμός τοποθετημένος μεταξύ του συστήματος τροχών και του ρυθμιστικού οργάνου του ρολογιού), οι τροχοί προχωρούν μπροστά ελάχιστα με κάθε περιστροφή. Η λειτουργία της διαφυγής στοχεύει στο να παλινδρομεί (παλινδρόμηση είναι η κίνηση που γίνεται εναλλακτικά προς μία κατεύθυνση και προς την αντίθετή της) το ρυθμιστικό όργανο του ρολογιού σε συγκεκριμένες χρονικούς περιόδους αντικαθιστώντας την ενέργεια που χάνεται εξαιτίας της τριβής καθώς και της αντίστασης του αέρα.\nΦυσικά, αυτός ο φανταστικός μηχανικός σχεδιασμός απαιτεί καθημερινό κούρδισμα. Στα περισσότερα μοντέλα κουρδιστών μηχανικών ρολογιών, για να κουρδιστεί ένα τέτοιο ρολόι θα πρέπει να το κουρδίσεις χρησιμοποιώντας την κορώνα του. Συνήθως, το κούρδισμα επιτυγχάνεται με περιστροφή της κορώνας με την ίδια φορά των δεικτών του ρολογιού. Η διαδικασία του χειροκίνητου κουρδίσματος θα πρέπει να σταματήσει όταν υπάρξει αντίσταση κατά το κούρδισμα.\nΕάν αποκτήσεις κουρδιστό μηχανικό ρολόι, είναι πολύ σημαντικό να εξοικειωθείς με τον τρόπο κουρδίσματος, αλλά και το πότε πρέπει να σταματήσεις το κούρδισμα, δλδ. σε ποιο επίπεδο αντίστασης θα πρέπει να σταματήσεις. Εάν το παρακάνεις, υπάρχει σοβαρή πιθανότητα να σπάσεις το μηχανισμό ελατηρίων. Οπότε, προσοχή και σεβασμός κάθε φορά που κουρδίζεις το ρολόι σου.\nΣυνήθως, για να ρυθμίσεις την ώρα θα πρέπει να τραβήξεις προς τα έξω την κορώνα. Με αυτόν τον τρόπο, σταματάει η κίνηση του δείκτη και έτσι μπορείς να ρυθμίσεις εύκολα την ώρα στο σημείο που επιθυμείς.\nΟ μηχανισμός ενός κουρδιστού μηχανικού ρολογιού είναι περίπλοκος και πολυσύνθετος, καθώς αποτελείται από τουλάχιστον 200 διαφορετικά μέρη. Το μόνο μειονέκτημα ενός κουρδιστού μηχανικού ρολογιού είναι ότι παρουσιάζει μικρές αποκλίσεις και έτσι δε μπορεί να δείχνει την ώρα με 100% ακρίβεια. Τα κουρδιστά μηχανικά ρολόγια μετρούν τον χρόνο εντός ορισμένων αποδεκτών αποκλίσεων - τον μέγιστο αποδεκτό αριθμό δευτερολέπτων ανά ημέρα που το ρολόι αποκλίνει θετικά ή αρνητικά.\nΓια να περάσει την COSC (Contrôle Officiel Suisse des Chronomètres) χρονομετρική πιστοποίηση , το ρολόι δεν θα πρέπει να έχει μεγαλύτερη απόκλιση από -4 έως +6 δευτερόλεπτα.\nΤα καλύτερα και πιο αξιόπιστα κουρδιστά μηχανικά ρολόγια στον κόσμο κατασκευάζονται στην Ελβετία και ακολουθούν τα Ιαπωνικά.\nΤα Πλεονεκτήματα Ενός Μηχανικού Ρολογιού\nΕλίτ Αξία. Πρόκειται για την αφρόκρεμα, ή όπως λένε οι Ελβετοί για την "crème de la crème" της ωρολογοποιίας. Εάν είσαι ιδιοκτήτης ενός τέτοιου ρολογιού σίγουρα νιώθεις μεγάλη περηφάνεια που φοράς ένα ρολόι με τόσο περίπλοκο μηχανισμό αποτελούμενο από δεκάδες ελατήρια και γρανάζια που αποτελεί πραγματικό κόσμημα μηχανικής και στυλ.\nΠρακτικότητα. Δε χρειάζεται μπαταρίες.\nΜοναδικότητα. Το vintage είναι πάντα στη μόδα και περιζήτητο. Τα ακριβότερα συλλεκτικά ρολόγια είναι μηχανικά.\nΕντυπωσιακό Στυλ. Σε ορισμένα μηχανικά ρολόγια είναι ορατός ο εντυπωσιακός εσωτερικός μηχανισμός. Κάθε λεπτό που περνάει, καταλαβαίνεις ότι είναι προϊόν εξαιρετικής μηχανικής.\nΤα Μειονεκτήματα Ενός Μηχανικού Ρολογιού\nΔύσκολη Συντήρηση. Θα πρέπει σε καθημερινή βάση να το κουρδίζεις. Επίσης, ένα μηχανικό ρολόι χρειάζεται service κάθε περίπου πέντε χρόνια. Αδιαμφισβήτητα, είναι μια αρκετά πολυέξοδη επένδυση.\nΈλλειψη Ακρίβειας στη Χρονομέτρηση. Ακόμα και με τακτικό κούρδισμα, ένα κουρδιστό μηχανικό ρολόι μπορεί να έχει απόκλιση λίγων δευτερολέπτων κάθε μέρα.\nΕυαισθησία. Τα μικροσκοπικά γρανάζια, ελατήρια, και οι μικροί τροχοι, είναι μέρη ευαίσθητα σε μεταβολές και καιρικές συνθήκες. Οπότε, ένα μηχανικό ρολόι δεν αποτελεί καλή επιλογή εάν θέλεις να φοράς ρολόι όταν κάνεις πχ. surfing.\nΕίναι Ακριβό. Τα μηχανικά ρολόγια είναι αρκετά ακριβότερα από τα ρολόγια quartz.\nΤο Αυτόματο Ρολόι\nΌπως με τα μηχανικά ρολόγια, έτσι και ένα αυτόματο ρολόι παίρνει ενέργεια από ένα κύριο ελατήριο. Ωστόσο, αυτό το κύριο ελατήριο "φορτίζει" και κουρδίζεται αυτόματα με την κινητική ενέργεια του καρπού του κατόχου – δλδ. με τη φυσική κίνηση του χεριού. Το αυτόματο ρολόι είναι γνωστό και ως kinetic ρολόι, δλδ. ρολόι κίνησης.\nΤεχνικά μιλώντας, είναι ένα ‘self-winding’ ρολόι, δλδ. ένα ρολόι που "αυτο-κουρδίζεται". Ένας μικρός ρότορας περιστρέφεται με κάθε κίνηση του χεριού. Αυτή η περιστροφή είναι που κουρδίζει το κύριο ελατήριο. Επομένως, το κούρδισμα γίνεται αυτόματα. Αρκεί ο κάτοχος να το φοράει συχνά, καθώς όσο το φοράει στον καρπό και κινείται, αυτό θα κουρδίζει αυτόματα.\nΑπό τη στιγμή που θα βγάλεις το αυτόματο ρολόι από τον καρπό σου, συνήθως αυτό θα συνεχίσει να λειτουργεί κανονικά για περίπου ακόμα 48 ώρες. Με το πέρας αυτής της χρονικής περιόδου, θα μπει σε φάση "εξοικονόμησης ενέργειας" (“power reserve” mode). Για να ξαναγίνει πλήρως λειτουργικό, θα πρέπει να ρυθμίσεις ξανά την ώρα και το "φορτίσεις" / κουρδίσεις χειροκίνητα. Όπως με τα κουρδιστά μηχανικά ρολόγια, έτσι και στην περίπτωση των αυτόματων ρολογιών θα πρέπει να περιστρέψεις αρκετές φορές την κορώνα προς τη φορά των δεικτών του ρολογιού. Μετά, θα πρέπει να ρυθμίσεις την ώρα τραβώντας προς τα έξω την κορώνα.\nΕάν ανήκεις σε αυτούς που ήθελαν πάντα ένα μηχανικό ρολόι, αλλά δεν αγοράζουν κουρδιστά μηχανικά ρολόγια επειδή φοβούνται μη σπάσουν τον εσωτερικό μηχανισμό παρακουρδίζοντάς τον, τότε είμαστε σίγουροι ότι θα λατρέψεις τα αυτόματα μηχανικά ρολόγια. Τα αυτόματα ρολόγια έχουν μηχανισμό ασφαλείας ώστε να μην παρακουρδιστεί το ελατήριο. Ανεξαρτήτως πόσες φορές θα το κουρδίσεις, ο μηχανισμός δε θα σπάσει. Από την άλλη, πολλά από τα χειροκίνητα κουρδιστά μηχανικά ρολόγια, ιδίως αυτά παλαιότερης κατασκευής, δεν έχουν πάντα έναν τέτοιο μηχανισμό ασφαλείας.\nΕάν πρόκειται να φυλάξεις κάπου το αυτόματο ρολόι σου και δε σκοπεύεις να το φορέσεις για αρκετές μέρες ή εάν έχεις πολλά ρολόγια και σου αρέσει να τα φοράς εναλλάξ ή εάν έχεις περισσότερα του ενός αυτόματα ρολόγια, τότε καλό θα ήταν να σκεφτείς να αγοράσεις μια ειδική συσκευή (watch winder) αυτόματης "φόρτισης" / κουρδίσματος των αυτόματων ρολογιών για όσο διάστημα δεν τα φοράς.\nΤα Πλεονεκτήματα Ενός Αυτόματου Ρολογιού\nΕίναι το καλύτερο από τα δύο. Τα αυτόματα ρολόγια έχουν τον ίδιο εντυπωσιακό και περίπλοκο εσωτερικό μηχανισμό, όπως τα κλασικά κουρδιστά μηχανικά ρολόγια. Ωστόσο, σε αντίθεση με ένα κουρδιστό μηχανικό ρολόι, το αυτόματο ρολόι "φορτίζει" / κουρδίζει αυτόματα, μόνο με την κίνηση του καρπού.\nΠρακτικότητα. Δε χρειάζεται μπαταρία ή χειροκίνητο κούρδισμα / φόρτισμα.\n(Συνήθως) Εύκολη Συντήρηση. Εξαιρετική επιλογή εάν σκοπεύεις να φοράς καθημερινά το ρολόι σου.\nΤα Μειονεκτήματα Ενός Αυτόματου Ρολογιού\nΟρισμένες φορές απαιτείται χειροκίνητο κούρδισμα. Εάν πάψεις να φοράς καθημερινά το αυτόματο ρολόι, θα σταματήσει να "αυτο-κουρδίζεται", θα αρχίσει να χάνει μερικά δευτερόλεπτα, και στο τέλος θα σταματήσει. Σε αυτήν την περίπτωση θα χρειαστεί να το κουρδίσεις χειροκίνητα περιστρέφοντας την κορώνα.\nΧρειάζεται περιστασιακά συντήρηση. Χρειάζεται service περίπου κάθε πέντε χρόνια.\nIK ColouringΚατάμαυρο Ανδρικό Ρολόι\nIK ColouringΧρυσαφί & Μαύρο Μηχανικό Ρολόι\nΤο Ρολόι Quartz\nΑυτό το ρολόι άλλαξε άρδην την παγκόσμια ιστορία των ρολογιών. Τα ρολόγια Quartz , δλδ. τα ρολόγια με χαλαζία, έκαναν το ντεμπούτο τους τη δεκαετία του '60 στην Ιαπωνία. Έως τη δεκαετία του '80, τα ρολόγια Quartz κατάφεραν να εκτοπίσουν από την παγκόσμια αγορά τα παραδοσιακά κουρδιστά μηχανικά ρολόγια. Το ρολόι Quartz παίρνει ενέργεια από μπαταρία και είναι βασικά ένας μικροσκοπικός υπολογιστής ο οποίος βασίζει τη λειτουργία του σε ηλεκτρικούς παλμούς - αντί του χειροκίνητου κουρδίσματος - για να μετράει τον χρόνο.\nΑυτός ο τύπος του ρολογιού πήρε το όνομά του από το κρύσταλλο χαλαζία που έχει εντός του ηλεκτρονικού μηχανισμού του. Ουσιαστικά, ο χαλαζίας παίζει ρόλο αγωγού, καθώς ρυθμίζει την ηλεκτρική τάση μεταξύ της μπαταρίας και του ηλεκτρικού κυκλώματος του ρολογιού.\nΣε αντίθεση με τα μηχανικά ρολόγια, τα ρολόγια Quartz μπορούν να είναι εξίσου αναλογικά ή ψηφιακά. Τα ψηφιακά ρολόγια Quartz δείχνουν την ώρα με αριθμητικά ψηφία τα οποία εμφανίζονται σε μια LCD οθόνη. Από την άλλη, τα αναλογικά ρολόγια δείχνουν την ώρα με τους κλασικούς δείκτες.\nΛόγω του ότι η κίνηση του ρολογιού Quartz τροφοδοτείται από μπαταρία, ο δεύτερος δείκτης κινείται με μεμονωμένα ‘ticks’. Αντίθετα, η κίνηση των δεικτών ενός μηχανικού ρολογιού είναι ομαλή και συνεχόμενη.\nΤα Πλεονεκτήματα Ενός Ρολογιού Quartz\nΕίναι Οικονομικά Προσιτό. Τα ρολόγια Quartz αποτελούν μια σαφώς οικονομικότερη επιλογή τόσο στην αγορά όσο και στη συντήρηση, συγκρητικά με τα κουρδιστά μηχανικά ρολόγια ή τα αυτόματα ρολόγια.\nΕίναι Ευκολόχρηστα. Δεν υπάρχει ανάγκη κουρδίσματος, ούτε και service. Απλά, χρειάζεται να αλλάζει η μπαταρία όταν τελειώνει.\nΔείχνουν την Ώρα με Ακρίβεια. Τα σύγχρονα ηλεκτρονικά συνδυαστικά με τον χαλαζία κάνουν τα ρολόγια Quartz τον πλέον ακριβή και αξιόπιστο τύπο ρολογιού όσον αφορά τη μέτρηση της ώρας. Να σημειωθεί πως τα premium ποιότητας ρολόγια Quartz μόλις και μετά βίας αποκλίνουν 1-2 δευτερόλεπτα τον μήνα.\nΕίναι ανθεκτικά και έχουν χαμηλή συντήρηση. Η κίνηση που τροφοδείται λόγω μπαταρίας και ηλεκτρονικού συστήματος, συγκρητικά με την κίνηση που τροφοδείται από ελατήρια, γρανάζια, τροχούς, κι άλλα εκατοντάδες μέρη, σημαίνει ότι ένα ρολόι Quartz είναι σαφώς πιο εύκολο και οικονομικό στη συντήρησή του συγκρητικά με ένα μηχανικό ή αυτόματο ρολόι.\nΤα Μειονεκτήματα Ενός Ρολογιού Quartz\nΕίναι κάπως μέτριο. Τα ρολόγια Quartz δεν έχουν την περιπλοκότητα και τη δεξιοτεχνική φινέτσα των μηχανικών ρολογιών.\nΟι μπαταρίες πρέπει να αλλάζονται. Οι μπαταρίες δε διαρκούν για πάντα. Έτσι, τα ρολόγια Quartz δεν έχουν την τροφοδοτική αυτοδυναμία που έχουν τα μηχανικά και αυτόματα ρολόγια.\nSeizmontΡολόι Kristian Mariner\nSeizmontΡολόι Χειρός Elias Moment\nΤα κουρδιστά μηχανικά και αυτόματα ρολόγια ξεχωρίζουν με την περιπλοκότητα και την υψηλή δεξιοτεχνία που απαιτείται για την κατασκευή του μηχανισμού τους. Γι' αυτόν τον λόγο, αποτελούν αγαπημένη επιλογή για τους γνώστες και τους συλλέκτες των ρολογιών. Έχουν μια υψηλή φινέτσα που συναρπάζει με ξεχωριστό τρόπο.\nΑπό την άλλη, τα ρολόγια Quartz προτιμώνται κυρίως από αυτούς που απαιτούν υψηλή ακρίβεια χρονομέτρησης, αξιοπιστία, ευκολότερη συντήρηση, και χαμηλότερη τιμή.\nΚάσες Ρολογιών: Τι Έχει Σημασία;\nΤο brand και το στυλ ενός ρολογιού είναι το ένα μέρος της εξίσωσης. Το άλλο μέρος είναι από τι είναι φτιαγμένο το ρολόι. Τα lux ρολόγια μπορεί να είναι φτιαγμένα από ακριβά πολύτιμα μέταλλα (χρυσός, λευκόχρυσος, παλλάδιο, κτλ) έως και από διάφορα κράματα μετάλλων. Επίσης, κι άλλα μέταλλα έχουν κερδίσει μεγάλο μερίδιο της αγοράς πολυτελών ρολογιών, όπως πχ. το ανοξείδωτο ατσάλι, το βολφράμιο, και το τιτάνιο.\nΤέλος, τα αθλητικά ρολόγια και τα ρολόγια καταδύσεων πρέπει να είναι ιδιαιτέρως ανθεκτικά στη διάβρωση, γι 'αυτόν τον λόγο φτιάχνονται κυρίως από ανοξείδωτο ατσάλι ή τιτάνιο.\nΌμορφα, παραδοσιακά, εντυπωσιακά, τα ανδρικά χρυσά ρολόγια είναι πολλά περισσότερα από ένα απλό ανδρικό αξεσουάρ που δείχνει την ώρα. Αποτελούν statement ανδρικά αξεσουάρ. Ωστόσο, ο χρυσός κάθε άλλο παρά φθηνός δεν είναι. Μπορεί η χρυσαφί γυαλάδα του να "μαγνητίζει" την προσοχή των βλεμμάτων, όπως άλλωστε και η υψηλή αξία του, όμως, ο χρύσος έχει και αρκετά μειονεκτήματα. Λόγω του ότι είναι ένα σχετικά μαλακό μέταλλο, ο χρυσός είναι εξαιρετικά ευαίσθητος στις γρατσουνιές και στο ξεθώριασμα. Ένα χρυσό ρολόι μπορείς να το φορέσεις μόνο σε συγκεκριμένες περιπτώσεις, σίγουρα όχι στην καθημερινότητα ή όταν κάνεις σκι στο βουνό ή στη θάλασσα.\nΤα ασημένια ανδρικά ρολόγια είναι σχετικά σπάνια. Το πιθανότερο είναι επειδή το ασήμι έχει μια ιδιαίτερη τάση να μαυρίζει, ενώ, παράλληλα, τα περισσότερα ρολόγια από ανοξείδωτο ατσάλι μοιάζουν πολύ με τα ασημένια όταν είναι φινιρισμένα σε ασημί τόνο. Κοινώς, τα ανδρικά ρολόγια από ανοξείδωτο ατσάλι προσφέρουν το look ασημιού, χωρίς να είναι τόσο ακριβά, χωρίς να οξειδώνονται αντιαισθητικά, και χωρίς να γρατσουνιούνται εύκολα, καθώς το ανοξείδωτο ατσάλι είναι ένα σαφώς πιο σκληρό και ανθεκτικό μέταλλο συγκρητικά με το ασήμι.\nΕλαφρύ, εξαιρετικά ανθεκτικό στη διάβρωση - πολυχρησία - πάροδο χρόνου - δυσμενείς συνθήκες, το ανοξείδωτο ατσάλι είναι ένα από τα φθηνότερα μέταλλα της αγοράς και έχει εξαιρετικά πλεονεκτήματα. Αν και χρησιμοποιείται συχνότερα στα sport ρολόγια ή σε "φθηνότερα" μοντέλα lux brands, δεν παύει να αποτελεί μια εξαιρετική επιλογή μετάλλου για κάθε ποιοτικό ρολόι. Στο ηλεκτρονικό κατάστημα της Trendhim μπορείς να βρεις ατσάλινα ρολόγια τόσο σε χρυσαφί όσο και ασημί τόνο φινιρίσματος.\nSeizmontΡολόι Hector Troika\nLucleonΡολόι Aalborg Lane\nFawlerΡολόι Fredy Fraser Aviator\nSeizmontΡολόι Vilhelm Troika\nΤο τιτάνιο έχει το μισό βάρος του ατσαλιού και έχει διπλάσια αντοχή. Το μόνο σημαντικό μειονέκτημα του τιτανίου είναι η υψηλή τιμή του.\nΤεχνικά, το κεραμικό είναι κάθε μη μεταλλικό υλικό που είναι συμπαγές και ανόργανο. Φτιαγμένα από οξείδιο του ζιρκονίου, τα κεραμικά ρολόγια είναι εξίσου στυλάτα όσο και ανθεκτικά. Εκτός του ότι είναι υποαλλεργικά, τα κεραμικά ρολόγια είναι εξαιρετικά ανθεκτικά στις γρατσουνιές, μπορούν να αντέξουν πολλά χρόνια κάτω από εξαιρετικά δύσκολες συνθήκες και δεν ξεθωριάζουν στον ήλιο.\nΤο τζαμάκι – δηλαδή το κρύσταλλο που καλύπτει και προστατεύει το καντράν και τους δείκτες του ρολογιού – είναι εξίσου σημαντικό με το υλικό κατασκευής της κάσας του ρολογιού. Υπάρχει ευρεία γκάμα υλικών από τα οποία κατασκευάζονται τα τζαμάκια ρολογιών. Από πλαστικό έως κρύσταλλο σαπφείρου (ζαφείρι), το κάθε τζαμάκι, αναλόγως του υλικού κατασκευής, έχει τα δικά του μοναδικά χαρακτηριστικά και φυσικά τιμή.\nΠαρακάτω, φτιάξαμε μια λίστα με τα θετικά και αρνητικά για το κάθε τζαμάκι ρολογιού βάσει τύπου.\n1. Το κρύσταλλο του ρολογιού προστατεύει το καντράν.\nΤι είναι το ορυκτό γυαλί, το ακρυλικό, και το κρύσταλλο σαπφείρου στα ρολόγια; Υπάρχει κάποιο που είναι πιο ανθεκτικό και αχάρακτο;\nΤζαμάκι Ρολογιού από Ορυκτό Κρύσταλλο\nΤο ορυκτό γυαλί ή ορυκτός κρύσταλλος είναι ένας από τους πιο συνηθισμένους τύπους όσον αφορά τα τζαμάκια ρολογιού. Το ορυκτό γυαλί είναι πιο ανθεκτικό στις γρατσουνιές από το ακρυλικό και οικονομικά πιο προσιτό από τον κρύσταλλο σαπφείρου (ζαφείρι). Αποτελεί αγαπημένη επιλογή για πολλούς κατασκευαστές ρολογιών και θα το βρεις σε πολλά μοντέλα ρολογιών. Μην αφήσεις τον χαρακτηρισμό ‘τυπικό κρύσταλλο ρολογιού’ να σε ξεγελάσει και να σε κάνει να πιστέψεις ότι πρόκειται για β' κατηγορίας ή κακής ποιότητας επιλογή.\nΕίναι πιο ανθεκτικό στις γρατσουνιές από το ακρυλικό\nΕίναι λιγότερο ανακλαστικό από τον κρύσταλλο σαπφείρου (ζαφείρι)\nΕίναι λιγότερο ανθεκτικό στις γρατσουνιές από τον κρύσταλλο σαπφείρου\nΕίναι δύσκολο στο γυάλισμα και μπορεί να ραγίσει ή να σπάσει κατόπιν δυνατής πρόσκρουσης\nΤζαμάκι Ρολογιού από Ακρυλικό\nΤο ακρυλικό είναι είδος πλαστικού, ευρέως γνωστό ως πλέξιγκλας (plexiglass). Δεν είναι ένα ιδιαιτέρως σκληρό υλικό, ωστόσο χρησιμοποιείται ευρέως στα τζαμάκια ρολογιών, κυρίως λόγω του χαμηλού κόστους και της δυνατότητας εύκολης διαμόρφωσης κατά τον σχεδιασμό και την κατασκευή. Εάν γρατσουνιστεί, η επιφάνεια του μπορεί να γυαλιστεί, ωστόσο είναι δυνατή η αφαίρεση μόνο ελαφριών γρατσουνιών.\nΟικονομικά πολύ προσιτό, χαμηλό κόστος\nΠολύ ευαίσθητο στις γρατσουνιές\nΔυνατή αντοχή στην πρόσκρουση λόγω της ελαστικότητάς του\nΕνδέχεται να μη φαίνεται πολύ καθαρά το καντράν μέσα από το ακρυλικό τζαμάκι\nΌταν μιλάμε για ένα ρολόι με τζαμάκι από κρύσταλλο σαπφείρου (ζαφείρι), σαφώς μιλάμε για ένα ποιοτικό ρολόι. Μαζί με τα διαμάντια και το καρβίδιο του βολφραμίου, το κρύσταλλο σαπφείρου συγκαταλέγεται στα σκληρότερα υλικά του πλανήτη. Όπως είναι εύκολα κατανοητό, το κρύσταλλο σαπφείρου είναι αχάρακτο, ωστόσο μπορεί να θρυμματιστεί κατόπιν πολύ δυνατής πρόσκρουσης. Το μεγαλύτερο πλεονέκτημα που έχουν τα ρολόγια με κρύσταλλο σαπφείρου είναι ότι το τζαμάκι γρατσουνιέται εξαιρετικά δύσκολα.\nΤο σκληρότερο κρύσταλλο για ρολόγια που είναι εμπορικά διαθέσιμο\nΓρατσουνιέται εξαιρετικά δύσκολα\nΟπτική καθαρότητα, το καντράν φαίνεται πεντακάθαρα – δε θολώνει όπως το ακρυλικό\nΧωρίς αντιανακλαστική επίστρωση μπορεί να είναι πολύ ανακλαστικό για ορισμένους\nΜπορεί να θρυμματιστεί κατόπιν πολύ σφοδρής σύγκρουσης\nΔιπλοθολωτό ή απλά θολωτό κρύσταλλο σαπφείρου – Ποιο από τα δυο είναι καλύτερο;\nΜόλις αποφασίσεις να αγοράσεις ρολόι με κρύσταλλο σαπφείρου, η επόμενη επιλογή που πρέπει να κάνεις είναι μεταξύ απλού θολωτού ή διπλοθολωτού κρυστάλλου.\nΤο κρύσταλλο με ένα θόλο, το απλό θολωτό δηλαδή, είναι επίπεδο κάτω και θολωτό στην κορυφή. Σε ορισμένες περιπτώσεις, ένα τζαμάκι ρολογιού με απλό θολωτό κρύσταλλο σαπφείρου μπορεί να δυσκολέψει την οπτική επαφή με το καντράν, καθώς δημιουργεί ένα φακό μέσω του οποίου πρέπει να κοιτάξεις για να μπορέσεις να δεις την ώρα.\nΑπό την άλλη, το διπλοθολωτό κρύσταλλο σαπφείρου είναι στρογγυλό εξωτερικά και στρογγυλό εσωτερικά (εξού και το όνομα "διπλοθολωτό" ή με "διπλό θόλο"). Με διπλοθολωτό κρύσταλλο σαπφείρου θα έχεις εξαιρετικά καθαρή οπτική επαφή με το καντράν του ρολογιού.\nΆλλες Επιλογές στα Τζαμάκια Ρολογιού:\nΤζαμάκι Ρολογιού από Ορυκτό Γυαλί με Επίστρωση Σαπφείρου – Αυτός ο τύπος κρυστάλλου ρολογιού είναι ουσιαστικά ορυκτό γυαλί με επίστρωση κρύσταλλου σαπφείρου. Φυσικά υπάρχει τεράστια ποιοτική διαφορά μεταξύ αυτού και του αυθεντικού κρύσταλλου σαπφείρου. Γι' αυτόν τον λόγο είναι πολύ σημαντικό να τσεκάρεις πάντα πολύ προσεκτικά την περιγραφή του προϊόντος ώστε να γνωρίζεις επακριβώς τα υλικά από τα οποία είναι φτιαγμένο. Σε περίπτωση απορίας ή περαιτέρω διευκρινήσεων, μπορείς πάντα να επικοινωνήσεις με την Υποστήριξη Πελατών.\nΤζαμάκι Ρολογιού από Ρητίνη – Ορισμένα ρολόγια διαφημίζονται ότι έχουν τζαμάκι ρολογιού από ρητίνη. Αυτός ο τύπος κρυστάλλου ρολογιού έχει ιδιότητες παρόμοιες με αυτές του ακρυλικού και αποτελεί μια ακόμα οικονομικά προσιτή επιλογή για τα τζαμάκια ρολογιών.\nΤα straps, λουράκια, και μπρασελέ ρολογιού μπορούν να διαφέρουν πολύ όσον αφορά το στυλ, το υλικό, και το design, ενώ είναι και πολλά περισσότερα από απλώς "το άλλο μισό ενός όμορφου ρολογιού".\nΕάν βρεθείς ποτέ στο δίλημμα να αποφασίσεις μεταξύ σε ένα δερμάτινο λουράκι ή σε ένα μεταλλικό μπρασελέ, θα πρέπει πρώτα να αναλογιστείς πού θα πας και με τι ενδυματολογικό σύνολο θα συνδυάσεις το ρολόι . Με το καλό κοστούμι στο γραφείο ή στο θέατρο; Στον κήπο; Στις βουνοπλαγιές; Η επιλογή του ρολογιού θα πρέπει να συμβαδίζει όχι μόνο με αυτά που θα φορέσεις, αλλά και με τις συνθήκες και περιστάσεις που σκοπεύεις να παρεβρεθείς.\nΦυσικά, το μέγεθος του καρπού σου έχει σημασία. Ένας μικρός καρπός μπορεί να χαθεί φορώντας ρολόι με φαρδύ μπρασελέ, ακόμα κι αν έχει το ίδιο μέγεθος με ένα δερμάτινο λουράκι.\nΜεταλλικά Μπρασελέ Ρολογιού\nΌπως στην περίπτωση της κάσας, έτσι και ένα μπρασελέ μπορεί να είναι φτιαγμένο από χρυσό, ατσάλι, τιτάνιο, ή οποιοδήποτε άλλο μέταλλο. Συνήθως έχει κούμπωμα. Τα μεταλλικά μπρασελέ μπορεί να έχουν συνδέσμους ένωσης ή να είναι ενιαία με τρυπητή επιφάνεια. Όπως στην περίπτωση της κάσας, έτσι και ένα μεταλλικό μπρασελέ είναι ανθεκτικό, αλλά και ευαίσθητο στις γρατσουνιές. Αναλόγως του μετάλλου, τα μπρασελέ μπορεί να αποδειχθούν πολύ ακριβά εάν χρειασθεί να αλλαχθούν.\nSeizmontΜαύρο Μεταλλικό Μπρασελέ Ρολογιού\nSidegrenΓκρι Ατσάλινο Mesh Strap Ρολογιού\nΔερμάτινα Λουράκια Ρολογιού\nΤα δερμάτινα λουράκια αποτελούν τη δημοφιλέστερη επιλογή για ανδρικά ρολόγια... βεβαίως, δημοφιλέστερη δε σημαίνει και βαρετή. Τα δερμάτινα λουράκια μπορούν να είναι φτιαγμένα από δέρμα οποιουδήποτε ζώου, από αγελάδα έως κροκόδειλο, και ταιριάζουν με οποιαδήποτε κάσα ρολογιού.\nΝα σημειωθεί πως το δέρμα αποτελεί μια κλασική, άνετη και ασφαλή επιλογή για όσους έχουν αλλεργίες σε διάφορα μέταλλα. Τα δερμάτινα λουράκια είναι ανθεκτικά, ελαφρά στον καρπό, και φινετσάτα. Ένα άλλο σπουδαίο χαρακτηριστικό του δέρματος είναι ότι μπορεί να προσδώσει vintage χαρακτήρα στο look σου. Τα δερμάτινα λουράκια φτιάχνονται με διάφορες τεχνικές και σε διάφορα σχέδια – απλά, με αποτύπωση ή χάραξη, με ραφές, χρώμα, κτλ.\nSeizmontΚαφέ-Πορτοκαλί Δερμάτινο Λουράκι Ρολογιού με Χρυσαφί Αγκράφα\nSeizmontVintage Μαύρο Δερμάτινο Λουράκι Ρολογιού με Ασημί Κούμπωμα\nFawlerΛουράκι Ρολογιού Faris Fraser\nΥφασμάτινα Λουράκια Ρολογιού\nΤα συνθετικά υλικά είναι γενικώς προσιτά οικονομικά, δε χρειάζονται ιδιαίτερη προσοχή και συντήρηση, ενώ είναι και άνετα όταν τα φοράς. Το νάιλον αποτελεί τέλειο υλικό για υπαίθριες δραστηριότητες. Είναι εξαιρετικά ανθεκτικό στο νερό, στις υπεριώδεις ακτίνες του ήλιου, και στις έντονες δραστηριότητες. Και εάν σου αρέσουν τα χρώματα, τότε το νάιλον σου προσφέρει πραγματικά άπειρες χρωματικές αλλαγές όσον αφορά το λουράκι ρολογιού!\nΟ πιο κοινός τύπος, όσον αφορά τα υφασμάτινα λουράκια ρολογιού, είναι το NATO. Έχοντας σχεδιαστεί αρχικά για στρατιωτική χρήση τη δεκαετία του '70, είναι ένα εννιαίο λουράκι το οποίο μπορεί να αλλαχθεί πολύ εύκολα.\nΤο Perlon είναι ακόμα ένας δημοφιλής τύπος στα υφασμάτινα λουράκια ρολογιού. Αυτά τα συμπαγή και χοντρά νάιλον λουράκια, παρά το μέγεθός τους, αφήνουν τον καρπό να αναπνέει.\nΤα sport ανδρικά ρολόγια είτε έχουν υφασμάτινα λουράκια από νάιλον ή μεταλλικά μπρασελέ. Και τα δυο είδη ταιριάζουν σε ανθεκτικά και αδιάβροχα ρολόγια.\nΤα μεταλλικά μπρασελέ ανήκουν στα snazzy ανδρικά αξεσουάρ.\nΚαλό θα ήταν να αποφεύγονται τα δερμάτινα λουράκια για ρολόγια που πρόκειται να φορεθούν σε υπαίθριες δραστηριότητες υπό δύσκολες συνθήκες με πολύ νερό και ιδρώτα. Ωστόσο, αποτελούν εξαιρετική επιλογή για περιστάσεις με καλό dress code και για διάφορες κοινωνικές εκδηλώσεις.\nΣυνιστούμε να επιλέγεις λουράκια που αλλάζουν εύκολα (εάν κάτι τέτοιο είναι δυνατό). Αυτά έχουν πείρο ταχείας απασφάλισης που κάνει την αλλαγή παιχνιδάκι. Έτσι, σε ελάχιστα δευτερόλεπτα μπορείς να αλλάξεις τελείως το look του ρολογιού σου, πχ. από μαύρο δερμάτινο λουράκι σε ταμπά!\nΨώνισε Λουράκια για Ανδρικά Ρολόγια\nΟι ενδείξεις ρολογιού περιλαμβάνουν τα πάντα, πέραν της ώρας, όπως πχ. ημερομηνία, χρονογράφο (χρονόμετρο), ώρες ζώνης, θερμοκρασία, ξυπνητήρι, ταχύμετρο, προβολή φάσεων σελήνης, ημερολόγιο, κτλ.\nΠαραθυράκι Ημερομηνίας – Τις περισσότερες φορές έχει πολύ μικρό μέγεθος και δείχνει την ημερομηνία (η θέση του είναι κυρίως δίπλα στις 3).\nΜεγάλη Ημερομηνία – Ένα μεγάλο, ευανάγνωστο παραθυράκι που δείχνει την ημερομηνία με μεγάλα ψηφία.\nΤροχός Ημερομηνίας – Κεντρικός δείκτης με βελάκι που δείχνει στην ημερομηνία.\nΠιο λεπτομερείς ενδείξεις ημερομηνίας μπορούν να δείχνουν την εβδομάδα, τον μήνα, το ετήσιο ημερολόγιο ή ακόμα και εξίσωση πραγματικού χρόνου στη Γη vs ηλιακού χρόνου.\nΟ χρονογράφος είναι ουσιαστικά ένα μικρό χρονόμετρο που έχει ενσωματωθεί στην κίνηση του ρολογιού.\nΧρονογράφος με Ένα ή Δύο Κουμπιά – Περιλαμβάνει λειτουργίες έναρξης, διακοπής, επαναφοράς.\nFlyback Χρονογράφος – Διαφέρει ελαφρά από έναν τυπικό χρονογράφο. Στον flyback χρονογράφο μπορείς να χρησιμοποιήσεις το κουμπί επαναφοράς (reset) χωρίς να χρειαστεί να σταματήσεις τον χρονογράφο.\nSplit-Second Χρονογράφος – Ο split-second χρονογράφος σου επιτρέπει να μετράς δυο διαφορετικές χρονικές περιόδους. Όσο ο ένας δείκτης χρονομετρεί, ο άλλος μπορεί να σταματήσει, να ξεκινήσει, ή να μηδενιστεί.\nΤαχύμετρο – Το ταχύμετρο μετράει την ταχύτητα, μετατρέποντας τον χρόνο παρέλευσης (σε δευτερόλεπτα ανά μονάδα) σε ταχύτητα (σε μονάδες ανά ώρα). Μπορεί επίσης να μετρήσει την απόσταση βάσει της ταχύτητας.\nΡολόι Ταξιδιού - Ενδείξεις\nΑνεξάρτητα εάν είσαι jet-setter, εάν ταξιδεύεις συχνά ή απλά είσαι ένας cool τύπος που του αρέσουν οι διαφορετικές ζώνες ώρας, υπάρχουν 2 σημαντικές ενδείξεις που οφείλει να έχει κάθε σωστό ρολόι ταξιδιού ώστε να κάνει ευκολότερη την ταξιδιωτική εμπειρία σου.\nDual-Time Ρολόι & GMT Ρολόι\nΈνδειξη Ρολογιού Διπλής Ώρας (Dual Time) – Τα ρολόγια χειρός τύπου dual time έχουν ένδειξη με δυο διαφορετικές ζώνες ώρας. Από εκεί άλλωστε βγαίνει και το όνομα του τύπου dual time, δηλαδή διπλή ώρα. Πολύ έξυπνο, έτσι δεν είναι; Αυτή η ένδειξη κινείται με τον ίδιο μηχανισμό κίνησης και χωρίζεται σε κεντρική και δευτερεύουσα ένδειξη. Τα περισσότερα dual time ρολόγια έχουν μια 24ωρη ένδειξη ώρας και μια 12ωρη ένδειξη ώρας. Συνήθως, η 24ωρη ένδειξη ώρας είναι μικρότερη από την 12ωρη ένδειξη ώρας. Είναι μια εξαιρετικά χρήσιμη ένδειξη, κυρίως όταν κάνεις μεγάλα ταξίδια στο εξωτερικό με προορισμό που βρίσκεται σε διαφορετική ζώνη ώρας από τη χώρα σου. Με άλλα λόγια, ανεξαρτήτως του πού στον κόσμο θα καταλήξεις, θα ξέρεις πάντα τι ώρα είναι πίσω στην πατρίδα... ή μπορείς να γνωρίζεις πάντα τι ώρα είναι εδώ στην Trendhim, εάν δηλαδή θα ήθελες να το γνωρίζεις αυτό.\nΈνδειξη Ρολογιού GMT – Τα ρολόγια με ένδειξη GMT εκτελούν την ίδια λειτουργία με τα dual time ρολόγια (έχουν δηλαδή ένδειξη σε 2 διαφορετικές ζώνες ώρας) κι έχουν μπόνους και 3ης ζώνης ώρας.\nΤα περισσότερα ρολόγια χρησιμοποιούν 12ωρη ένδειξη ώρας. Αυτό σημαίνει ότι ο δείκτης ώρας συμπληρώνει τον κύκλο περιστροφής δυο φορές σε μια μέρα (24 ώρες). Με την ένδειξη GMT, το ρολόι θα έχει άλλο δείκτη ώρας που θα κάνει μόνο έναν κύκλο περιστροφής σε μια μέρα προβάλοντας 24ωρη ένδειξη με τα σημεία ένδειξης να βρίσκονται στη στεφάνη του ρολογιού.\nΓια την 3η ζώνη ώρας με την ένδειξη GMT, θα πρέπει να περιστρέψεις τη στεφάνη βάσει της διαφοράς που προκύπτει μεταξύ της ζώνης ώρας GMT (Greenwich Mean Time) και της ζώνης ώρας που επιθυμείς να μάθεις. Για τους περισσότερους ταξιδιώτες, ένα dual time ρολόι με τις δυο διαφορετικές ζώνες ώρας είναι αρκετό. Για τους λάτρεις των Μαθηματικών, της περιπλοκότητας, ή απλά για τους λάτρεις των ψαγμένων ανδρικών αξεσουάρ, αξίζει η απόκτηση ενός ρολογιού με GMT ένδειξη.\nΔιάφορες Άλλες Ενδείξεις\nΦάσεις Σελήνης – Δείχνει την πανσέληνο, ημισέληνο, τέταρτο, ή νέα σελήνη.\nΈνδειξη Αποθεματικού Ισχύος (Power Reserve Indicator) – Δείχνει το επίπεδο ισχύος που απομένει σε ένα κουρδιστό μηχανικό ή αυτόματο ρολόι (συνήθως η ένδειξη βασίζεται στην ένταση που απομένει στο κεντρικό ελατήριο).\nΕπανάληψη Λεπτού (Minute Repeater) – Μετράει τον χρόνο κατά παραγγελία ενεργοποιώντας ένα slide σε μηχανικό ρολόι.\nΤουρμπιλόν (Tourbillon) – Συνήθως αποτελεί λειτουργία παλαιότερων μηχανικών ρολογιών. Ο μηχανισμός τουρμπιλόν μετράει τις επιπτώσεις της βαρύτητας όταν το ρολόι βρίσκεται σταθερό σε μια συγκεκριμένη θέση.\nΤι Σημαίνει η Ένδειξη ATM σε Ένα Ρολόι;\nΕάν κοιτάξεις στο πίσω μέρος της βάσης της κάσας ενός ρολογιού, το πιθανότερο είναι να δεις χάραξη με την ένδειξη ATM και τον όρο ‘water-resistant’ (αδιαβροχοποίηση).\nΤο ATM είναι συντομογραφία της λέξης ‘Atmospheres’ (Ατμόσφαιρες) που ουσιαστικά αποτελούν μονάδες μέτρησης αδιαβροχοποίησης – φυσικά το ΑΤΜ σε αυτήν την περίπτωση καμία σχέση δεν έχει με μηχάνημα αυτόματης ανάληψης (ΑΤΜ, Automated Teller Machine). Όσα κουμπιά και να πατήσεις στο ρολόι σου... αυτό δε θα αρχίσει να βγάζει μετρητά.\nWater-resistant δε σημαίνει απαραίτητα και πλήρως αδιάβροχο. Πριν πάρεις τη γενναία απόφαση να βουτήξεις στα βαθιά φορώντας το αγαπημένο σου ανδρικό ρολόι χειρός, ρίξε μια προσεκτική ματιά στο παρακάτω σκίτσο, και μάθε επακριβώς πόσο νερό μπορεί να αντέξει το ρολόι σου.\n3 ATM / 3 bar / 30m / 100ft – Το ρολόι σου μπορεί να αντέξει τη βροχή, τυχαίες πιτσιλιές, πλύσιμο χεριών, και πλύσιμο αυτοκινήτου (αρκεί βεβαίως να μη βυθίζεις το ρολόι σε κουβά με νερό).\n5 ATM / 5 bar / 50m / 165ft – Το ρολόι σου μπορεί να αντέξει τα ίδια με ένα ρολόι 3 ATM + μπορείς να το φοράς για λίγες απλωτές στο νερό και όταν κάνεις ντους. Σε καμιά περίπτωση μη μπερδέψεις ένα ρολόι 5 ATM με ρολόι καταδύσεων ή ρολόι για θαλάσσια σπορ. Να σημειωθεί πως στο πάνω σκίτσο μπορεί να δείχνει ότι δεν επιτρέπεται το κολύμπι... ωστόσο αυτό γίνεται για έξτρα προστασία του ρολογιού από φθορές που σχετίζονται με την παρατεταμένη έκθεση στο νερό.\n10 ATM / 10 bar / 100m / 330ft – Εκτός από τα προαναφερθέντα πλεονεκτήματα που έχουν τα ρολόγια 3ATM και 5ATM, ένα ρολόι χειρός 10 ATM είναι κατάλληλο για τα περισσότερα θαλάσσια σπορ, για κολύμβηση, σέρφινγκ, και ελεύθερες καταδύσεις. Ωστόσο, προσοχή! Τα ρολόγια χειρός 10 ATM δεν είναι κατάλληλα για καταδύσεις με μπουκάλες, πόσο μάλλον σε μεγάλα βάθη (scuba / deep diving).\n20 ATM / 20 bar / 200m / 660ft – Το ρολόι σου είναι κατάλληλο για κολύμπι, καταδύσεις με μπουκάλες (scuba) και θαλάσσια σπορ υψηλής έντασης. Οπότε μπορείς να το φοράς άφοβα στο νερό, όση ώρα και αν σκοπεύεις να κάτσεις.\n*Η μονάδα μέτρησης Bar δείχνει την πίεση του νερού.\nΌταν σε ένα ρολόι χειρός αναγράφεται ότι έχει βαθμό αδιαβροχοποίησης (water-resistant) στα 100 μέτρα, αυτό δε σημαίνει ότι μπορείς να το φοράς κάνοντας καταδύσεις σε βάθος 100 μέτρων. Ο συγκεκριμένος αριθμός απλά δείχνει ότι το ρολόι μπορεί να αντέξει πίεση νερού ίση με αυτήν που υπάρχει σε βάθος 100 μέτρων. Με απλά λόγια, μη φορέσεις ρολόι χειρός water-resistant 3ATM (30 μέτρα) εάν σκοπεύεις να κάνεις scuba trip στα κρυστάλλινα εξωτικά νερά της Ταϊτής.\nΩς γενικό κανόνα προστασίας για τα ρολόγια χειρός, καλό είναι να θυμάσαι ότι δεν αποτελεί καλή ιδέα να κολυμπάς φορώντας το ρολόι σου, εκτός και αν στο πίσω μέρος της βάσης της κάσας του ρολογιού αναγράφεται ότι είναι 10ATM ή άνω.\nΠώς Μπορώ να Μάθω το Μέγεθος του Ρολογιού Μου;\nΝαι, το μέγεθος έχει σημασία. Το τελευταίο πράγμα που θέλεις είναι ένα ρολόι με λουράκι τόσο χαλαρό που θα το κάνει να περιστρέφεται ανεξέλεγκτα γύρω από τον καρπό σου... ούτε θέλεις ένα ρολόι με κάσα τόσο μεγάλη που δε μπορεί να κρυφτεί κάτω από τη μανσέτα του μανικιού σου!\nΠροβολή Ρολόι Freder Fraser Aviator\nΛουράκι - Μέγεθος\nΣτα περισσότερα λουράκια καλών και sport ρολογιών είναι δυνατή η προσαρμογή του μεγέθους. Ορισμένα μπρασελέ αποτελούνται από συνδέσμους, οι οποίοι μπορούν να προστεθούν ή να αφαιρεθούν .\nΤο πλάτος στο λουράκι αναφέρεται στην απόσταση των ακρών της μπαρέτας. Επίσης, στην περίπτωση που σκοπεύεις να αλλάξεις λουράκι, αλλά να κρατήσεις την ίδια αγκράφα, θα πρέπει να βεβαιωθείς ότι το πλάτος του νέου λουριού ταιριάζει με το φάρδος της αγκράφας.\nΤο μήκος του λουριού εξαρτάται από το μέγεθος του καρπού σου και περιλαμβάνει δυο μετρήσεις – τη μέτρηση του μέρους που έχει μόνο το λουράκι (το μακρύ μέρος) και τη μέτρηση του μέρους που έχει την αγκράφα (το μικρότερο μέρος, δεν περιλαμβάνεται η αγκράφα).\nΗ μέτρηση του μήκους γίνεται σε millimetres (χιλιοστά), για παράδειγμα – 120/70 mm.\nΑυτός είναι ένας standard οδηγός που θα σε βοηθήσει να επιλέξεις το κατάλληλο μήκος λουριού για τον καρπό σου:\n6.0 - 6.5” καρπός (150 - 164 mm) = 120/70 mm λουράκι\n6.6 - 7.0” καρπός (165 - 178 mm) = 125/75 mm λουράκι\n7.1 - 7.5” καρπός (179 - 190 mm) = 130/80 mm λουράκι\n7.6 - 8.0” καρπός (191 - 203 mm) = 135/80 mm λουράκι\n8.1 - 8.5” καρπός (204 - 216 mm) = 140/85 mm λουράκι\n8.6 - 9.0” καρπός (217 - 229 mm) = 145/90 mm λουράκι\nΜέγεθος Κάσας Ρολογιού\nΗ επιλογή του σωστού μεγέθους κάσας είναι πολύ σημαντική. Εάν επιλέξεις μια πολύ μεγάλη κάσα ρολογιού, τότε αυτή θα φαίνεται υπερβολικά μεγάλη συγκρητικά με τον καρπό σου και θα προεξέχει από τη μανσέτα του μανικιού του πουκαμίσου σου. Από την άλλη, εάν επιλέξεις μια πολύ μικρή κάσα ρολογιού, τότε θα δυσκολεύεσαι να βλέπεις εύκολα την ώρα (άσε που θα κάνει τον καρπό σου να δείχνει τεράστιος).\nΗ κάσα του ρολογιού θα πρέπει να είναι αναλογική του σωματότυπού σου – ούτε πολύ μεγάλη / ογκώδης, αλλά ούτε και πολύ μικρή.\nΓια τους περισσότερους άνδρες, ο γενικός κανόνας θέλει η κάσα να είναι μεταξύ 34 mm - 50 mm σε διάμετρο μετρώντας την πρόσοψη του ρολογιού από τη μια πλευρά στην άλλη. Εάν έχεις έναν ιδιαιτέρως λεπτό ή στενό καρπό, τότε σίγουρα θα πρέπει να κοιτάξεις μεγέθη μικρότερα των 40 mm. Οτιδήποτε μεγαλύτερο από 50 mm ταιριάζει μόνο σε statement-making κομμάτια.\nΠάχος Κάσας Ρολογιού\nΟ γενικός κανόνας θέλει το πάχος της κάσας να είναι αναλογικό της διαμέτρου της. Με άλλα λόγια, όσο πιο φαρδιά η διάμετρος, τόσο πιο παχιά η κάσα.\nΤο πάχος της κάσας εξαρτάται σε μεγάλο βαθμό από το design του ρολογιού – κυρίως από τον τύπο της κίνησης. Τα κουρδιστά μηχανικά ρολόγια είναι πολύ πιο ογκώδη λόγω του μεγάλου αριθμού γραναζιών, ελατηρίων, τροχών, κι άλλων μερών που αποτελούν τον περίπλοκο μηχανισμό της κίνησής τους. Άλλος ένας σημαντικός παράγοντας που παίζει καθοριστικό ρόλο στη διαμόρφωση του πάχους της κάσας του ρολογιού είναι ο αριθμός των ενδείξεων. Και ένας τελευταίος σημαντικός παράγοντας είναι το στυλ του ρολογιού.\nΣε γενικές γραμμές, καλό είναι να επιλέγεις κάσα ρολογιού βάσει του μεγέθους σου.\nΘα πρέπει να βάλεις στην εξίσωση το μέγεθος του χεριού σου, αλλά και με τι επιθυμείς να συνδυάσεις το ρολόι. Ένα ρολόι που θα φορεθεί μαζί με κοστούμι θα πρέπει να είναι αρκετά λεπτό ώστε να γλιστράει και να κρύβεται με άνεση κάτω από τη μανσέτα του πουκαμίσου σου .\nΠροβολή Ρολόι Spring Kevil\nΕπειδή η επιλογή ενός ρολογιού εξαρτάται κυρίως από τις ιδιαίτερες ανάγκες, το προφίλ, και τις επιθυμίες του κατόχου του, το τι είναι καλό είναι καθαρά υποκειμενικό. Κάθε άνδρας είναι διαφορετικός. Ορισμένοι θέλουν να έχουν ένα ρολόι απλά να τους δείχνει την ώρα όταν γυμνάζονται ή με την πυξίδα του να τους δείχνει το δρόμο όταν κάνουν ορειβασία. Άλλοι, επιζητούν την υψηλή φινέτσα ενός κλασικού κουρδιστού μηχανικού ρολογιού. Υπάρχουν και άλλοι που ψάχνουν ένα μοδάτο ανδρικό αξεσουάρ που θα απογειώσει στυλιστικά το chic n' trendy look τους.\nΈνα καλοφτιαγμένο ρολόι μπορεί πολύ εύκολα να γίνει το αγαπημένο σου αξεσουάρ που δε θα θέλεις να βγάλεις. Έτσι, ακόμα και αν το χρειάζεσαι μόνο για να σου δείχνει την ώρα, θα είναι ασύγκριτα καλύτερο ακόμα και από το πιο πρόσφατο smartphone.\nΑξίζει να αγοράσω κουρδιστό μηχανικό ρολόι;\nΟ τύπος ρολογιού που σου ταιριάζει εξαρτάται από σειρά παραγόντων, όπως πχ. πού θα το φοράς, πόσο συχνά θα το φοράς, οι γενικότερες προσωπικές σου ανάγκες και το γούστο σου.\nΈνα κουρδιστό μηχανικό ρολόι αποτελεί κλασική επιλογή ρολογιού. Είναι ένα ρολόι που κουρδίζεται χειροκίνητα και κινείται χάρις σε έναν περίπλοκο μηχανισμό κίνησης αποτελούμενο από πολλά ελατήρια, γρανάζια, τροχούς, κι άλλα μικροσκοπικά μέρη. Ένα ρολόι quartz είναι ένας μοντέρνος τύπος ρολογιού που κινείται με μπαταρία, ενώ ένα αυτόματο ρολόι από την άλλη είναι ένας τύπος ρολογιού μεταξύ αυτών των δύο.\nΤα κουρδιστά μηχανικά ρολόγια αποτελούν την αγαπημένη επιλογή όσων είναι γνώστες και συλλέκτες ρολογιών, κυρίως λόγω της εξαιρετικής φινέτσας και της εξαιρετικά δεξιοτεχνικής κατασκευής τους. Για μια πιο αναλυτική περιγραφή με τα θετικά και αρνητικά στοιχεία για κάθε τύπο ρολογιού, μπορείς να ανατρέξεις πιο πάνω στο άρθρο.\nΠώς μπορώ να αγοράσω online ανδρικά ρολόγια;\nΑπό τη στιγμή που βρίσκεσαι ήδη στο ηλεκτρονικό κατάστημα της Trendhim, είναι εύκολο να προβείς σε αγορά ρολογιών κάνοντας κλικ εδώ!\nΜάλιστα, μπορείς να φιλτράρεις τις αναζητήσεις σου βάσει υλικού λουριού / μπρασελέ και τύπου κίνησης.\nΠοια είναι τα καλύτερα ρολόγια για υπαίθριες δραστηριότητες;\nΤο καλύτερο ρολόι υπαίθριων δραστηριοτήτων για σένα είναι το ρολόι που ανταποκρίνεται καλύτερα στον τύπο των υπαίθριων δραστηριοτήτων σου.\nΕάν πρόκειται να είσαι κοντά ή κάτω από το νερό, τότε σίγουρα πρέπει να επιλέξεις ένα αδιάβροχο ρολόι. Εάν από την άλλη οι υπαίθριες δραστηριότητές σου επικεντρώνονται κυρίως γύρω από την ορειβασία, τις πεζοπορίες, τις αναρριχήσεις, κλπ., τότε ένα στρατιωτικού τύπου ή ένα sport ρολόι θα σου ταιριάξει γάντι.\nΠόσο φαρδύ πρέπει να είναι το λουράκι του ρολογιού μου;\nΤο πάχος του λουριού εξαρτάται από το πόσο καλά "κάθεται" πάνω στον καρπό σου. Όταν δοκιμάζεις ένα ρολόι για πρώτη φορά, θα πρέπει να αναλογιστείς το μέγεθος της κάσας του ρολογιού καθώς και το μέγεθος που έχουν οι μπαρέτες του ρολογιού.\nΕάν η κάσα του ρολογιού είναι μικρή ή οι μπαρέτες είναι μικρές, τότε ένα μεγάλο λουράκι δε θα ταιριάζει στις αναλογίες του ρολογιού. Αν από την άλλη η κάσα είναι μεγάλη, όπως και οι μπαρέτες, τότε ένα λεπτοκαμωμένο λουράκι δε θα ταιριάζει επίσης. Επομένως, τα πάντα είναι θέμα αναλογιών.\nΓενικός κανόνας – Θα πρέπει να επιλέγεις πάντα λουράκι το ίδιο φαρδύ όπως οι μπαρέτες, και όχι παχύτερο από την κάσα του ρολογιού.\nΠοια ρολόγια ταιριάζουν σε μικρό καρπό;\nΕάν ο καρπός σου είναι μικρότερος του κανονικού, δεν υπάρχει λόγος ανησυχίας και απογοήτευσης – σίγουρα θα βρεις ένα ρολόι που θα σου ταιριάζει.\nΈνας "μικρός" καρπός είναι συνήθως μικρότερος από 6.5 ίντσες ή 17 εκ. Για καρπό τέτοιου μεγέθους θα πρέπει να επιλέξεις ρολόι με διάμετρο κάσας κάτω από 40 mm, με λεπτό λουράκι ή μπρασελέ και μίνιμαλ όγκο. Άσε τις μεγάλες κορώνες, τα μεγάλα κουμπιά, κλπ. μεγάλα, εντυπωσιακά, κι έξτρα έξω από την εξίσωση, καθώς αυτά ταιριάζουν σε άνδρες με χοντρούς καρπούς.


Σουβλάκι και γύρος. - Σύντομη ιστορική γυροβολιά - Γράφει ο Γιώργος Αργυράκος, γεωπόνος | Έμβολος\nΑρχική Ιστορικά Σουβλάκι και γύρος. – Σύντομη ιστορική γυροβολιά – Γράφει ο Γιώργος...\nΣουβλάκι και γύρος. – Σύντομη ιστορική γυροβολιά – Γράφει ο Γιώργος Αργυράκος, γεωπόνος\nΈτρωγε σουβλάκια ο ομηρικός Αχιλλέας για να πάρει δυνάμεις πριν από τη μάχη; Πότε και πού οι Έλληνες ανακάλυψαν τον γύρο; Μήπως οι Τούρκοι προηγήθηκαν με το ντονέρ; Τέτοια καυτά ιστορικά ερωτήματα θα προσπαθήσω να απαντήσω στο παρόν άρθρο. Δεν θα αναφερθώ ιδιαίτερα στα σύγχρονα σουβλάκια και το γύρο. Αυτά τα ελληνικά fast-food δεν χρειάζονται συστάσεις ούτε καν στους ξένους τουρίστες, αφού είναι τόσο αναγνωρίσιμα ως ελληνικά, όσο η Ακρόπολη και ο Ζορμπάς. Θα ασχοληθώ με κάποιες ιστορικές λεπτομέρειες γύρω από τις σχετικές λέξεις, τα εδέσματα και τα σύνεργα, επειδή αυτά είναι ένα σημαντικό πολιτισμικό κεφάλαιο που μέχρι στιγμής μένει αδρανές.\nΣούβλες και σουβλάκια\nΔεν μπορείς να ψήσεις κάτι αν δεν το στερεώσεις σε κάποια ασφαλή απόσταση από τη φωτιά, και με τρόπο ώστε να γυρίζει εύκολα. Έτσι, η σούβλα και το σουβλάκι πρέπει να είναι τόσο αρχαίο όσο και η χρήση της φωτιάς. Οι λέξεις προέρχονται από τη λατινική subula, που αρχικά σήμαινε όχι μόνο τη σούβλα για ψήσιμο αλλά και το γνωστό εργαλείο σουβλί. Η κλασική ελληνική λέξη για τη σούβλα είναι οβελός ή οδελός, και για τη μικρή σούβλα οβελίσκος. Από αυτή προήλθε ο οβολός (το νόμισμα) για λόγο που θα εξηγήσω πιο κάτω. Στη σύγχρονη εποχή, και σε σχέση με το ψήσιμο, διατηρείται το παράγωγο οβελίας, κυρίως στην πασχαλινή δημοσιογραφία, αν και στην αρχαιότητα οβελίας λεγόταν και ένας τύπος ψωμιού που ψηνόταν σε σούβλα.\nΠιθανότατα το υποκοριστικό –άκι προστέθηκε στη σούβλα κάπου στη μεταβυζαντινή εποχή (τουρκοκρατία). Σε ένα λεξικό “Απλορωμαϊκόν γερμανικόν και ιταλικόν” του 1796 αναφέρεται η λ. σουβλάκι με την έννοια της “μικρής σούβλας”, όπως και το συνώνυμο της σουβλοπούλα. Το λεξικό περιλαμβάνει 20 λέξεις παράγωγα ή παραλλαγές της σούβλας, μεταξύ των οποίων και οι λ. σουβλογυρισιά και σουβλογυρισματιά. Σε σύγκριση, το Νεοελληνικό Λεξικό του Δημητράκου του 1970, περιέχει μόνο 8 σχετικές λέξεις. Αυτός ο λεκτικός πλούτος δείχνει ότι στα τέλη του 18ου αιώνα υπήρχε ήδη μια ανεπτυγμένη γαστρονομική κουλτούρα της σούβλας. Σε άλλο γερμανικό και ”απλορωμαϊκό” λεξικό του 1804, από τον ίδιο Γερμανό συγγραφέα, υπάρχει πάλι το σουβλάκι, αυτή τη φορά με ρητή αναφορά στο ψήσιμο. Αυτές οι είναι οι πιο πρώιμες αναφορές της λέξης σουβλάκι σε βιβλία, εξ όσων γνωρίζω. Δεν σημαίνει ότι παλαιότερα δεν υπήρχε η λέξη. Απλώς τα ελληνικά βιβλία στην «απλορωμαϊκή» (=δημοτική) και με θέματα της καθημερινότητας είναι πολύ αραιά πριν από αυτή την εποχή. Σε παλαιότερα βιβλία βρίσκει κανείς τα ίδια αντικείμενα με τις αρχαιοπρεπείς ονομασίες οβελός, οβελίσκος και οπήτιον.\nΜέσα στον 19ο αιώνα, καθώς πληθαίνει και η ελληνική βιβλιογραφία βρίσκουμε συχνότερα το σουβλάκι σε κείμενα, μαζί με ορεκτικές περιγραφές. Για παράδειγμα, ο Γεώργιος Δροσίνης, στη δεκαετία του 1880 γράφει για “σουβλάκια μετά οριγάνου αφθόνου ηρτυμένα, … αληθώς νοστιμώτατα”. Ο λόγιος Δημ. Σ. Φραγκούδης (ιδρυτής του Παντείου Πανεπιστημίου) περιγράφει γλαφυρά ένα έδεσμα που απόλαυσε σε τουρκικό εστιατόριο (το οποίο είχε όλα κι όλα δύο τραπέζια), κατά το ταξίδι του στην Κωνσταντινούπολη το 1899:\n“Και παρίσταμαι εις την παρασκευήν περιέργου κεπάπ. Με μεγάλην ταχύτητα κατακόπτει [ο μάγειρος] πήτταν εντός ταβά, την ραντίζει με σάλτσαν, επιθέτει κομμάτια κρέατος ψητού από σουβλάκια, κατόπιν γιαούρτι, τα επιπάσσει όλα με νέαν μυστηριώδη σάλτσαν και με αρτύματα, βάλλει εις το άκρον ψιλά κρεμυδάκια, και μου παρουσιάζει εντός δύο λεπτών ένα φοβερόν ταβάν αχνίζοντα.”\nΟ συγγραφέας έμεινε τόσο ευχαριστημένος ώστε πλήρωσε τα διπλάσια από τους άλλους πελάτες, 4 γρόσια, και εξήλθε “ευγνωμονών και προπεμπόμενος υπό του μαγείρου”. Η συνταγή που περιγράφει φαίνεται τυπική της ανατολίτικης κουζίνας, όπου το κυρίως φαγητό τοποθετείται πάνω σε πίτα. Όπως γνωρίζουμε, για λόγους φορητότητας η πίτα μπορεί να τυλιχτεί ή να διπλωθεί, απ’ όπου και το γνωστό “τυλιχτό” σουβλάκι και διάφορες ανατολίτικες παραλλαγές. Το γιαούρτι, τα κρεμμυδάκια κτλ που αναφέρει, μας θυμίζουν τα “απ’ όλα” που μπαίνουν και σήμερα στα σουβλάκια εν Ελλάδι. Από την ταχύτητα της παρασκευής του φαγητού που περιγράφει ο Φραγκούδης, θα μπορούσαμε να πούμε ότι το μαγαζί λειτουργούσε και ως ταχυφαγείο, έχοντας προετοιμασμένα μερικά φαγητά. Η λέξη “κεπάπ” (αλλού κεμπάμπ, καμπόμπ κτλ) όπου συναντάται δεν σημαίνει απαραίτητα κρέας που ψήθηκε σε σουβλάκι.\nΌπως θα δούμε, η σούβλα και το σουβλάκι ενώ είναι πρωτόγονα, απλά και φτηνά εργαλεία, φέρουν ένα μεγάλο πολιτισμικό και ιστορικό φορτίο, και από αυτή την άποψη δεν είναι καθόλου «παρακατιανά». Στον αρχαίο ελληνικό κόσμο το ψήσιμο κομματιών κρέατος σε μικρές σούβλες αναφέρεται σε πολλά κείμενα, αρχίζοντας από τα ομηρικά έπη, ενώ τεκμηριώνεται και από αρχαιολογικά ευρήματα. Έχουν βρεθεί πήλινα, πέτρινα και μεταλλικά σκεύη για το ψήσιμο σουβλακίων ή κοντοσουβλίων στη θράκα. Πριν διαδοθεί η χρήση του χαλκού και κατόπιν του σιδήρου, δηλ. περί τα μέσα της 2ης χιλιετίας πΧ, οι σούβλες ήταν ξύλινες και δεν έχουν σωθεί τέτοιες. Έχουν όμως σωθεί από τη νεολιθική εποχή κρατευτές, δηλαδή στηρίγματα λίθινα ή πήλινα, με εγκοπές ή τρύπες για μικρές σούβλες. Έχουν βρεθεί επίσης μικρές πήλινες φορητές ψησταριές με χερούλια και υποδοχές για σουβλάκια, από τη μυκηναϊκή και μινωική εποχή. Φαίνεται ότι ακόμα και οι προϊστορικοί ναυτικοί απολάμβαναν το σουβλάκι τους εν πλω, αφού έχει βρεθεί πήλινος κρατευτής στο περίφημο ναυάγιο της Δοκού, περίπου του 25ου – 22ου αιώνα πΧ.\nΜπρούτζινες και σιδερένιες σούβλες και ζεύγη σιδερένιων κρατευτών έχουν βρεθεί σε πολλούς τάφους αρχαίων αριστοκρατών πολεμιστών, μαζί με λέβητες, κύπελλα και άλλα σκεύη. Επίσης έχουν βρεθεί κοντά σε ιερά, όπου αφιερώνονταν από τους πιστούς. Έτσι, η σημασία τους θεωρείται πολλαπλή: Ήταν απαραίτητα σύνεργα για τα συμπόσια της αριστοκρατίας και έδειχναν την υψηλή κοινωνική θέση του νεκρού ή αυτού που τα πρόσφερε. Ταυτόχρονα συμβόλιζαν τον οπλισμό και τη στρατιωτική αξία, όχι μόνο λόγω του μετάλλου αλλά και επειδή τις σούβλες χρησιμοποιούσαν και οι ομηρικοί ήρωες που ήταν πρότυπα του καλού πολεμιστή. Είχαν όμως και ιερούς συμβολισμούς, αφού χρησιμοποιούνταν στο ψήσιμο των κρεάτων μετά από τις θυσίες και στα τελετουργικά/εορταστικά φαγοπότια γύρω από τους ναούς, όπως περίπου στα σύγχρονα πανηγύρια και τα κουρμπάνια. Και επειδή το ψητό έχει απαραίτητο σύντροφο το ποτό, οι σούβλες αφιερώνονταν μαζί με δοχεία για κρασί (λέβητες) σε αναλογία έξι σούβλες (μια δραχμή) με έναν λέβητα. Οι λέβητες ήταν βέβαια και για το βράσιμο κρεάτων, αλλά η χρήση τους ως δοχείων κρασιού νομίζω ότι μπορεί να ερμηνευθεί και ως καθ-ιέρωση ενός «μέτρου» στην κατανάλωση κρασιού, τουλάχιστον στα ιερά συμπόσια. Και στους τάφους οι σούβλες τοποθετούνταν σε δέσμες των έξι, και πιθανώς είχαν χρησιμοποιηθεί για τελευταία φορά στο νεκρόδειπνο. Συνήθως είχαν μήκος περίπου 1 – 1,50 μ, τετραγωνική διατομή για να μην περιστρέφεται το κρέας, και υποδοχή για ξύλινες λαβές. Μερικές είχαν χαραγμένο και το όνομα αυτού που τις αφιέρωνε.\nΛόγω της αξίας του μετάλλου αλλά και της σύνδεσης με τη θρησκεία, οι σούβλες χρησιμοποιούνταν και στις συναλλαγές ως νόμισμα και ως μονάδες βάρους (σταθμά). Από εκεί προέρχεται το όνομα της δραχμής, που σημαίνει μια δράκα οβελών, όπως και ο οβολός, το μικρό νόμισμα των κλασσικών χρόνων. Η δραχμή ισοδυναμούσε με έξι οβελούς, όσους δηλαδή μπορούσε να δράκ-σει κανείς με το χέρι, αλλά και να τους διαιρέσει ακριβώς διά 2 ή διά 3. Οι θεματοφύλακες αυτής της νομισματικής μονάδας ήταν οι ιερείς των ναών όπου τηρούνταν οι σούβλες ως ιερά σκεύη. Η πρώτη τεκμηριωμένη αναφορά της λέξης δραχμή βρέθηκε σε επιγραφή σε ιερό χώρο. Λέγεται ότι ο βασιλιάς Φείδων του Άργους (7ος-8ος αιώνας πΧ) ήταν ο πρώτος που έκοψε κέρμα σύγχρονης μορφής, το οποίο ήταν και πιο πρακτικό για τις συναλλαγές. Τότε αυτός αφιέρωσε στο ναό της θεάς Ήρας, το Ηραίον του Άργους, μια δέσμη έξι οβελών σαν ιερά κειμήλια και από σεβασμό, όπως αναφέρει ο Αριστοτέλης, αλλά ίσως και για να χρησιμεύουν ως πρότυπες (“στάνταρ”) μονάδες βάρους. Πολλοί οβελοί βρέθηκαν σε ανασκαφές στο Ηραίον, και μια δέσμη από έξι τέτοιους εκτίθεται σήμερα στο Νομισματικό Μουσείο της Αθήνας. Οβελοί και σχετικές αφιερωματικές επιγραφές βρέθηκαν και σε άλλους ναούς, όπου φυλάσσονταν ως αφιερώματα. Μερικά τέτοια αφιερώματα έρχονταν από μακρυά, όπως οι οβελοί που έστειλε τον 6ο πΧ αιώνα η εταίρα Ροδώπις από την Αίγυπτο στο ιερό του Απόλλωνα στους Δελφούς. Αυτή η προσφορά ισοδυναμούσε με το 1/10 των κερδών της, όπως αναφέρει ο Ηρόδοτος (ΙΙ, 135). Δεν γνωρίζουμε αν οι πελάτες της πλήρωναν με το ίδιο νόμισμα, κάτι που υποθέτω θα τους δυσκόλευε, καθώς ήταν πολύ όμορφη και επομένως ακριβή.\nΣτα ομηρικά έπη αναφέρονται όχι μόνο οι απλές σούβλες αλλά και «πολυ-σούβλες». Στην Ιλιάδα περιγράφεται σκηνή πλούσιας θυσίας με πολλά σφαχτά, όπου νέοι κρατούν πεμπώβολα, δηλαδή “πεντόσουβλα”, για να ψήσουν τα κρέατα (Ιλ. Α, 463). Αν πρόκειται πράγματι για πέντε ενωμένους οβελούς (σαν τρίαινα), τότε αυτοί θα πρέπει να ήταν σχετικά μικροί ώστε να μπορεί κανείς να τους χειρίζεται με ευκολία. Δηλαδή πενταπλά σουβλάκια ή κοντοσούβλια. Στην εν λόγω σκηνή, τα σφαχτά ψήθηκαν περιχυμένα με κρασί και τυλιγμένα με την κνίση ή κνίσα. Μετά τη θυσία ακολούθησε γλέντι τρικούβερτο με τα ψητά, με κρασιά, τραγούδια και χορούς προς τιμήν του Απόλλωνα . Ευχαριστημένος ο θεός από την τσίκνα, μόλις έφεξε η ροδοδάκτυλη αυγή, έστειλε ευνοϊκό άνεμο στους Έλληνες (Ιλ. Α’ 460-479 ). Ας προσέξουμε τη λ. κνίσα που εδώ σημαίνει τη λιπαρή σκέπη ή “πουκάμισο” ή “μπόλια”, που ακόμα λέγεται “κνισάρι” στην Κρήτη. Όμως κνίσα/κνίση λεγόταν στην αρχαιότητα και το γνωστό νέφος τσίκνας, το ασφαλές σινιάλο ότι “κάτι ψήνεται”. Χρησιμοποιούμε δηλαδή και σήμερα μια ομηρική λέξη με την ίδια σημασία, έχοντας κάνει μια απλή αντιμετάθεση των συλλαβών. Τσίκνιζαν επομένως οι ομηρικοί ήρωες, και μάλιστα το είχαν ως θρησκευτικό τελετουργικό, όπως κάνουμε και σήμερα σε διάφορες εορτές. Και βεβαίως ο Αχιλλέας έψηνε κι αυτός σε σούβλες που ακουμπούσαν πάνω σε κρατευτές, όπως εκεί όπου καλοδέχεται σημαντικούς επισκέπτες (Ιλ. 9, 210-215).\nΕικόνα 1. Σιδερένιοι οβελοί (δύο εξάδες) και ζεύγος σιδερένιων κρατευτών σε σχήμα πλοίου. Βρέθηκαν σε τάφο πολεμιστή του 8ου πΧ αιώνα στο Άργος.\nΧωρίς αμφιβολία, στην αρχαιότητα όπως και σήμερα, τα κομμάτια κρέατος αφού ψήνονταν σε σούβλες μπορούσαν μετά να αναμιχθούν με άλλα συστατικά, και να περιχυθούν με σάλτσες και μυρωδικά. Ένα τέτοιο φαγητό, ονομαζόμενο «κάνδαυλος», αναφέρουν κάποιοι αρχαίοι συγγραφείς ότι παρασκευαζόταν στην Λυδία της Μικράς Ασίας. Ωστόσο, δεν αποτελούσε «σουβλάκι» με όλη τη σημασία της λέξης, και κακώς διαδίδεται σε διάφορα έντυπα και ιστοσελίδες (και στη Βικιπαίδεια) ότι ήταν το «αρχαίο σουβλάκι». Δυστυχώς έχουν χαθεί τα περισσότερα αρχαία ελληνικά συγγράμματα που αφορούσαν τη γαστρονομία, και έτσι δεν έχουμε λεπτομέρειες για συνταγές με σουβλάκια ή κοντοσούβλια της αρχαιότητας.\nΓύρος και ντονέρ\nΓια τη μετάβαση στο γύρο, έπρεπε βασικά η σούβλα να στηριχθεί κάθετα, και να περιστρέφεται με κάποιο απλό μηχανικό σύστημα, μιας και σ’ αυτή τη θέση δύσκολα γυρίζει με το χέρι. Πότε και πού εμφανίστηκε πρώτα αυτή η συνήθεια δεν είναι γνωστό. Πιθανότατα η καθετοποίηση της σούβλας συνδέεται με κατασκευές όπως καμινάδες και χτιστές ψησταριές, και επομένως με μόνιμη κατοίκηση και πιο εξευγενισμένους τρόπους ζωής. Επομένως πρέπει να είναι μεταγενέστερη από την πρωτόγονη οριζόντια σούβλα.\nΤο κάθετο ψήσιμο προσφέρει κάποια τεχνικά πλεονεκτήματα: Στην όρθια σούβλα μπορεί κανείς να τοποθετήσει μεγαλύτερα και ακανόνιστα κομμάτια κρέατος χωρίς αυτά να κινδυνεύουν να πέσουν ή να γλιστρούν. Γίνεται καλύτερη αξιοποίηση του ανερχόμενου ρεύματος ζεστού αέρα και ευκολότερη συλλογή του λίπους σε ένα σκεύος στη βάση της σούβλας. Επίσης το όλο σύστημα καταλαμβάνει μικρότερη επιφάνεια. Έχει όμως το μειονέκτημα ότι δεν γυρίζεται εύκολα με το χέρι όπως η οριζόντια σούβλα, και χρειάζεται κάποια ειδική κατασκευή ώστε να ψήνεται ομοιόμορφα.\nΣτην Ευρώπη αναφέρεται συχνά το κάθετο ψήσιμο τουλάχιστον από τον 18ο αιώνα, με το ψητό όχι πάντα περασμένο σε σούβλα αλλά συχνά κρεμασμένο σε γάντζο, μέσα σε εστίες (τζάκια) με καμινάδα. Παλαιότερα οι αυτές οι σούβλες ή γάντζοι περιστρέφονταν όχι μόνο από ανθρώπους, αλλά ακόμα και από σκύλους ή πρόβατα! Τον 19ο αιώνα η τεχνολογία του ψησίματος, οριζόντια και κάθετα, είχε αναπτυχθεί αρκετά ώστε υπήρχαν αυτόματοι μηχανισμοί περιστροφής, μερικοί μάλιστα έπαιζαν και μουσική. Αυτή η τεχνολογία πρέπει να έφερε και το τέλος του μαρτυρίου των σκύλων, που ήταν υποχρεωμένοι να περιστρέφουν ψητά επί ώρες χωρίς να τα αγγίζουν, ή των προβάτων που έψηναν τον φίλο ή συγγενή τους. Μια είδηση του 1845 περιγράφει τις ανέσεις του νέου κλαμπ των Συντηρητικών στο Λονδίνο, το οποίο μεταξύ άλλων διαθέτει μια εστία τόσο μεγάλη ώστε να χωράει ολόκληρο μοσχάρι, εφοδιασμένη με νέους μηχανισμούς ψησίματος σε κάθετες σούβλες, με συσκευή εξαερισμού και ατμοκίνηση. Εμφανώς οι Συντηρητικοί ήταν πολύ προοδευτικοί στη γαστρονομία.\nΣτα τέλη του 19ου και αρχές 20ού αιώνα η Δύση περνάει σταδιακά από τον ατμό στον ηλεκτρισμό, κάτι που ανοίγει το δρόμο για τον γύρο. Μέσα στις νέες εφαρμογές του ηλεκτρισμού ήταν και οι αυτόματες ηλεκτρικές ψησταριές, που αντί για κάρβουνα έψηναν με ηλεκτρικές αντιστάσεις και περιέστρεφαν τη σούβλα με μοτέρ. Ένα γαλλικό περιοδικό του 1901 γράφει ότι υπήρχαν ήδη πολλά ηλεκτρικά μοντέλα κάθετης ψησταριάς, και προβλέπει ότι σύντομα θα αντικαταστήσουν τις ψησταριές με κάρβουνα. Προέβλεψε ακόμα και τη δυνατότητα ηχητικού σήματος που θα αναγγέλλει ότι τελείωσε το ψήσιμο. Υπάρχουν αμερικανικές πατέντες για μηχανικές ψησταριές (αποκαλούμενες και rotisserie, από τη γαλλ. λέξη για την περιστροφή) τουλάχιστον από τη δεκαετία του 1900, συνήθως με οριζόντιες σούβλες, αλλά μερικές και με κάθετες. Οι πατέντες με κάθετες σούβλες τύπου γύρου πολλαπλασιάζονται μετά τη δεκαετία του ’50, με σημαντική συμβολή και Ελλήνων, όπως θα δούμε.\nΣτην καθ’ ημάς Ανατολή δεν έχουμε τόσο παλαιές αναφορές για ψήσιμο σε κάθετες σούβλες, και βεβαίως όχι με τις πολυτέλειες του αυτοματισμού. Σίγουρα όμως κάποια στιγμή στον 19ο αιώνα ψηνόταν γύρος παρόμοιος με τον σημερινό κάπου στην Οθωμανική Αυτοκρατορία. Η παλαιότερη σχετική αναφορά είναι μια φωτογραφία (καλύτερα νταγκεροτυπία) που φέρεται ότι τραβήχτηκε το 1855 στην Κωνσταντινούπολη και εικονίζει έναν υπαίθριο πωλητή γύρου/ντονέρ. Υπάρχουν και μεταγενέστερες φωτογραφίες σε οθωμανικό περιβάλλον που εικονίζουν γύρο, περί τα τέλη του 19ου αιώνα.\nΕικ. 2. Η φωτογραφία του 1855 που απεικονίζει γυροπώλη (ντονερτζή). Ο μικρόσωμος άνδρας ή παιδί στη μέση, πιθανώς ήταν (Αφρικανός;) υπηρέτης ή δούλος που, μεταξύ άλλων, γύριζε τη σούβλα. Πηγή: Wikimedia Commons.\nΣτην εν λόγω φωτογραφία του 1855, ο γύρος δείχνει ίδιος με τον σημερινό (πιθανότατα όμως «χαλάλ», δηλ. όχι χοιρινός), με τη διαφορά βέβαια ότι δεν υπήρχε τότε γκριλ ηλεκτρικό ή αερίου. Χρησιμοποιούνταν κάρβουνα ή θράκα, αλλά το πώς ακριβώς ψηνόταν το κρέας δεν διακρίνεται στη φωτογραφία. Το κλασσικό σχήμα στενό-κάτω-φαρδύ-πάνω βελτιώνει την “αεροδυναμική” του γύρου και αξιοποιεί καλύτερα τον ανερχόμενο θερμό αέρα, ενώ βοηθάει και τη συγκέντρωση του λίπους. Πίσω από τη σούβλα με το κρέας διακρίνεται ένα κάθετο πέτασμα και από πάνω μια «ομπρέλα», και τα δύο για να συγκρατούν τον ανερχόμενο καυτό αέρα κοντά στο κρέας. Ίσως στη βάση της σούβλας έκαιγαν τα κάρβουνα, και ο καυτός αέρας και η ακτινοβολία κατευθύνονταν προς τα πάνω οδηγούμενα και συγκρατούμενα από το κάθετο πέτασμα, ώστε να μη χάνονται στο περιβάλλον. Μπορεί όμως αυτό το όρθιο πέτασμα να είχε εσωτερικά κάποιες θέσεις όπου τοποθετούνταν κάρβουνα. Μπορεί επίσης τα κομμάτια του κρέατος να ήταν προψημένα, όπως στον σημερινό γύρο.\nΈτσι οι γείτονες Τούρκοι έχουν ένα σοβαρό λόγο να ισχυρίζονται ότι ανακάλυψαν πρώτοι το ντονέρ (από την τουρκική λ. που σημαίνει περιστροφή). Για να μη μείνουμε οι Έλληνες χωρίς αντίλογο στην πατροπαράδοτη κόντρα περί τα φαγητά, μπορούμε κατ’ αρχάς να ισχυριστούμε ότι στην Οθωμανική αυτοκρατορία δεν υπήρχαν μόνο Τούρκοι, αλλά και άλλες εθνότητες, οπότε ο γύρος/ντονέρ είναι μάλλον πολυεθνικός «οθωμανικός». Ούτε η λ. γύρος μπορεί να θεωρηθεί ότι είναι μετάφραση του ντονέρ, γιατί στα ελληνικά, όπως και άλλες ευρωπαϊκές γλώσσες, το “γύρισμα” συνδεόταν γλωσσολογικά με τις σούβλες και τα ψητά από την αρχαιότητα. Η λ. κρατευτής που ανέφερα πιο πάνω, κατά μια άποψη προέρχεται από την ινδοευρωπαϊκή ρίζα kert– που σημαίνει περιστροφή, γύρισμα, κύρτ-ωση κτλ. Από την ίδια ρίζα προέρχονται οι λατινικές λ. cratis και craticula, που σήμαιναν ακριβώς την ψησταριά τύπου σχάρας (χρησιμοποιούμενη και για σουβλάκια), και από αυτές προήλθαν οι αγγλικές λέξεις grater (σχάρα ψησίματος) και grill. Αλλά και η λ. γύρος, που σημαίνει γενικά το κυκλικό σχήμα, είναι αρχαιότατη, αφού συναντάται ως γυρός στην Οδύσσεια (19, 246), όχι όμως σε σχέση με το ψήσιμο. Επομένως, τουλάχιστον στο λεξιλόγιο έχουμε τα πρωτεία.\nΣύμφωνα με ανεπίσημες πληροφορίες που όμως φαίνονται βάσιμες, οι Έλληνες που ήλθαν στην Ελλάδα μετά το 1922 έφεραν – μαζί με την υπόλοιπη ανατολίτικη κουζίνα – και τη συνήθεια του γύρου/ντονέρ. Από εκεί και μετά, φαίνεται ότι μεταξύ Ελλήνων και Τούρκων οι πρώτοι ξαναπαίρνουν το προβάδισμα στη διεθνοποίηση του γύρου, τουλάχιστον στην Αμερική, πιθανώς όμως και στη Γερμανία. Στις πολλές αμερικανικές πατέντες για ψησταριές κάθετης σούβλας, βρίσκει κανείς ονόματα Ελλήνων εφευρετών από τη δεκαετία του 1940, και περισσότερο από τη δεκαετία του 1950. Αυτό δείχνει ότι στον κύκλο των Ελληνοαμερικανών επαγγελματιών της εστίασης ψηνόταν το σαξές-στόρυ του γύρου των επόμενων δεκαετιών. Η πρώτη αίτηση για κατοχύρωση τέτοιας πατέντας κατατέθηκε το 1935 από κάποιον Michael P. Spartalis, στο Saint Paul της Minnesota. Το 1949 υπέβαλε αίτηση για πατέντα ψησταριάς κάθετης σούβλας ο George Amanatides στη Νέα Υόρκη. Αργότερα εμφανίζονται ως εφευρέτες παρόμοιων ψησταριών οι Chris Liakouras (1974), Chris Tomaras (1977), Dinos Volakakis (1984) κ.ά. Οι ίδιοι συνήθως κατέθεταν αργότερα και νέες αιτήσεις για βελτιωμένα μοντέλα.  Σημειώνω το όνομα του Chris Tomaras (Πειραιάς 1937- Σικάγο 2015), ο οποίος από τη δεκαετία του ’70 ανέπτυξε μεγάλη επιχειρηματική δραστηριότητα στον κλάδο του γύρου ιδρύοντας τις εταιρείες Kronos Foods και Tomaras Investments, και έμεινε γνωστός ως ο «βασιλιάς του γύρου» στο Σικάγο.\nΕικ. 3. Η ψησταριά με κάθετη περιστρεφόμενη σούβλα του G. Amanatides. Αίτηση για πατέντα ΗΠΑ, 1949.\nΣτην Αμερική ο γύρος ήταν ήδη πολύ γνωστός τη δεκαετία του 1970, ώστε είχε ξεφύγει από τον κύκλο των Ελλήνων και είχε γίνει “κοσμοπολίτης”. Ένα περιοδικό του Τέξας το 1976 περιγράφει ένα Ελληνικό εστιατόριο ονόματι “Ζορμπάς” το οποίο “ανήκει σε μια Εβραϊκή οικογένεια και έναν Ιταλό, και το λειτουργούν δύο γοητευτικές μαύρες κυρίες. Αυτή η πολυφυλετική προσέγγιση παράγει εξαίσιο gyro τυλιγμένο σε πίτα. Συνιστάται το souvlaki ...”.\nΚαι στη Γερμανία ο γύρος/ντονέρ είναι γνωστός τουλάχιστον από τη δεκαετία του 1970 χάρη στους Έλληνες και Τούρκους μετανάστες αλλά και τον τουρισμό προς τις αντίστοιχες χώρες. Το γερμανικό λεξικό Duden περιλαμβάνει τη λέξη Gyros σε έκδοση της δεκαετίας του 1980, ενώ ακόμα δεν έχει τη λέξη Donerkebab. Το doner διαφέρει από το γύρο κυρίως στο είδος του κρέατος (χαλάλ έναντι χαράμ), αλλά και τα συνοδευτικά. Ο γύρος σερβίρεται με τζατζίκι και κρεμμύδι, ενώ το ντονέρ με μεγάλα κομμάτια μαρούλι και λάχανο, τα οποία του έδωσαν το προβάδισμα γιατί είναι πιο οικεία στους Γερμανούς και πιο συμβατά με τη μόδα της «υγιεινής διατροφής». Έτσι, σταδιακά το ντονέρ υπερίσχυσε του γύρου.\nΣτην Ελλάδα υπήρχαν νομικές διατάξεις για τα σουβλάκια τουλάχιστον από τη δεκαετία του 1970. Τότε προβλεπόταν ότι το κάθε σουβλάκι πρέπει να έχει κρέας βάρους περίπου 40 γρ. νωπό. Στη μεταγενέστερη εποχή το βάρος του κρέατος αυξήθηκε ώστε σήμερα μπορεί να είναι περί τα 100 γρ. Ο γύρος παλαιότερα ήταν παρασκεύασμα με βάση το αλεσμένο κρέας και λίπος (κιμάς), αγνώστων λοιπών συστατικών. Οι μεγαλύτεροι θυμούνται ότι περί το 1970 ένα «σουβλάκι» γύρου με πίτα κόστιζε λιγότερο από 5 δρχ. Φαίνεται ότι αφού διαπιστώθηκαν προβλήματα με τη σύσταση ή και την υγιεινή του γύρου από κιμά, κάποτε μέσα στη δεκαετία 1980 έγινε υποχρεωτικός ο γύρος από κομμάτια ανεπεξέργαστου κρέατος, όπως είναι σήμερα.\nΟι λαϊκές λέξεις “σουβλάκι” και “σουβλατζίδικο” επισημοποιούνται και εισάγονται σε νομικό κείμενο – ίσως για πρώτη φορά – τον Δεκέμβριο του 1981, πλάι στις αρχαιοπρεπείς οβελιστήριο και οβελός. Η Απόφαση «περί ονοματολογίας των καταστημάτων τροφίμων» αναφέρει ότι ένα κατάστημα ονομάζεται «Οβελιστήριο (σουβλατζίδικο), αν σ’ αυτό ψήνονται μικρά τεμάχια κρέατος με τη βοήθεια μικρών οβελών (σουβλάκια) ή παρασκευάσματα κρέατος … ». Το κλασικό οβελιστήριον διατηρείται και σε πολύ μεταγενέστερα νομικά κείμενα, χωρίς αυτό να οφείλεται σε κάποια γραφειοκρατική εμμονή με την καθαρεύουσα. Οι Έλληνες σουβλατζήδες, υπερήφανοι για το ιστορικό και γλωσσολογικό βάθος της τέχνης τους, διατήρησαν αυτή τη λέξη μέχρι σήμερα, για λόγους μάρκετινγκ και αναγνωρισιμότητας. Έτσι, σε λογότυπους και η ταμπέλες διαβάζουμε συχνά τη λ. “οβελιστήριον”, σε έναν “απ’ όλα” συνδυασμό με λαϊκές και εφευρημένες λέξεις που συνδέουν το παλαιό με το σύγχρονο, το ελληνικό με το διεθνές και το αναλογικό με το ψηφιακό, όπως σουβλακοπωλείον, σουβλακερί, καλαμακερί, souvlaki online κλπ.\nΚαι δυo λόγια για τις σκέψεις που σίγουρα περνάνε απ’ το μυαλό τη στιγμή που απολαμβάνουμε μερικά καλαμάκια ή γύρο: χοληστερίνη, λιπαρά, πιθανές επιπτώσεις στην υγεία, πάχος. Είναι ένα θέμα που η επιστήμη άρχισε να εξετάζει από τα μέσα του 19ου αιώνα, και εντάθηκε από τα μέσα του 20ού αιώνα όταν η άνοδος του βιοτικού επιπέδου στη Δύση έφερε και αύξηση της κατανάλωσης κρέατος. Υπάρχει ένας μεγάλος αριθμός μελετών που δείχνει ότι η υψηλή κατανάλωση κρέατος σχετίζεται με σημαντικές χρόνιες ασθένειες όπως οι καρδιοπάθειες και ο διαβήτης. Ενώ υπάρχουν και άλλες μελέτες που δεν επιβεβαιώνουν αυτή τη σχέση, και στην επιστήμη ο στατιστικός συσχετισμός του Α με το Β δεν σημαίνει απαραίτητα «το Α προκαλεί το Β», στη λαϊκή αρθρογραφία και αντίληψη πέρασε μια υπερβολική επιφυλακτικότητα για την κατανάλωση κρέατος. Οι διαφωνίες μεταξύ των επιστημόνων γύρω από αυτό το θέμα συνεχίζονται, και μάλιστα στην τρέχουσα δεκαετία έχει αμβλυνθεί η παλαιότερα κυρίαρχη άποψη για τις αρνητικές συνέπειες του κρέατος και των ζωικών λιπών στην υγεία.[16, 17] Μέχρι να συμφωνήσουν όλοι οι ειδικοί σε μία άποψη, νομίζω ότι μπορούμε να απολαμβάνουμε τα σουβλάκια μας τηρώντας τον χρυσό κανόνα της κατανάλωσης με μέτρο, της κατανάλωσης ποικιλίας τροφών, και της σωματικής άσκησης.\nΚάθε αυθεντικό ελληνικό έδεσμα είναι μια ωραία διήγηση και ένα ταξίδι στο χρόνο και το χώρο. Οι εποχές και οι μόδες έρχονται και παρέρχονται αλλά κάποια φαγητά, σύνεργα και λέξεις του ελληνικού γαστριμαργικού πολιτισμού μένουν τα ίδια επί χιλιετίες. Είναι “ανιστορικά” που λένε και οι φιλόσοφοι, όπως είναι και η σχέση του Έλληνα με τον ήλιο, τη θάλασσα, το βουνό και τους μύθους. Το κρέας ψημένο σε κάθε είδους σούβλες είναι ένα θεμελιώδες συστατικό της Μεσογειακής Διατροφής μαζί με το ψωμί, το ελαιόλαδο, το κρασί, τα όσπρια και τα υπόλοιπα. Είναι μια απλή τροφή με πλούσιο πολιτισμικό ένδυμα, που συνδέεται με διασκεδάσεις μυθικών βασιλιάδων και πολεμιστών, λατρεία θεών, γλέντια γύρω από τη γέννηση, το γάμο, το θάνατο και την Ανάσταση, με χρώματα και αρώματα απ’ όλη την Ανατολική Μεσόγειο.\nΑυτή η πολύπλοκη συνύφανση πολιτισμού-ιστορίας-γεωγραφίας είναι ένα μεγάλο κεφάλαιο που προστίθεται στην αναμφισβήτητη οργανοληπτική (γεύση, άρωμα) και τη θρεπτική αξία των συγκεκριμένων φαγητών, συνθέτοντας όλο αυτό που ονομάζεται «ποιότητα». Ένα κεφάλαιο που μπορεί να αναδειχθεί και να αξιοποιηθεί σήμερα που υπάρχει μια αυξανόμενη ζήτηση για ταυτότητα, χαρακτήρα και ποιότητα στο φαγητό. Όσο για τις ανησυχίες περί τα ζωικά λίπη και τη χοληστερόλη, υπάρχει πλήρης επιστημονική και ηθική κάλυψη: Η σύγχρονη ιατρική δεν απαγορεύει αλλά μάλλον επιβεβαιώνει το κλασικό “(παν) μέτρον άριστον”, ενώ και ο Απόστολος Παύλος συνιστά “ο μη τρώγων ας μη κρίνη τον τρώγοντα” (Ρωμ. 14, 3)\n H.G. Liddell & R. Scott, Λεξικό της αρχαίας ελληνικής, online edition, λ. οβολός, οβελίσκος http://www.perseus.tufts.edu\n Karl Weigel, α) Λεξικόν Απλορωμαϊκόν Γερμανικόν και Ιταλικόν, Leipsig, 1796, στήλη 1081. β) Λεξικόν Γερμανικόν-Απλορωμαϊκόν, Schwickerschen Verlage, 1804, στ. 1177, λήμμα Lerchenspiess = “Σουβλάκι όπου βάνουν τους κορυδαλλούς ή τα χαμοκοιλάδια δια να τα ψήσουν”, https://books.google.gr\n Γεωργίου Δροσίνη Άπαντα, Σύλλογος προς Διάδοσιν Ωφελίμων Βιβλίων, 1997, τ. 4, σ. 62.\n Φραγκούδης Σ. Γεώργιος, “Η Κωνσταντινούπολις”, εκδ. Μ.Ι. Σαλίβερος, Αθήνα, 1901, σ. 204.\n Βλ. ανακατασκευή φορητής πήλινης ψησταριάς στο Megan Gannon, “Ancient Greeks Used Portable Grills at Their Picnics”, 2014, www.livescience.com\n Λιόλιου Αθηνά, “Σιδηροί οβελοί στον ελλαδικό χώρο της πρώιμης εποχής του σιδήρου. …”, στο “Σοφία άδολος. Τιμητικός τόμος για τον Ι.Χ.Παπαχριστοδούλου”, Ρόδος 2014, σ. 595-604. Για την προσφορά της Ροδώπιδος, σ. 599.\n The Spectator, Τόμ. 18, 22 Μαρ. 1845. σ. 284, https://books.google.gr\n La Science Illustrée, No 714, 2 Αυγ. 1901, σ. 160. http://ultimheat.com/Museum\n Οxford Εnglish Dictionary, http://www.etymonline.com, λήμμα grill.\n US Patent Office, πατέντες των Michael P. Spartalis 2179646, 1939 (αίτηση 1935), George Amanatides 2.581.570, Jan. 1952, (υποβολή Oct. 1949.), Chris Liakouras D232510, 1974, Chris Tomaras D.245566, 8/1977, Dinos Volakakis 4512248, 1984 κ.ά. https://patents.google.com\n ChrisTomaras, 1937 – 2015, Obituary, Chicago Tribune, 17-18 Οκτ. 2015, www.legacy.com/obituaries\n Texas Monthly, Ιουν. 1976, σ. 167. https://books.google.gr\n Maren Möhring, Döner Kebab and West German consumer (multi-)cultures, στο Hybrid Cultures, Nervous States: Britain and Germany in a (post)colonial World, Ulrike Lindner et al. (eds), Rodopi, Amsterdam & N. York, 2010, σελ. 161, 162, και υποσημ. 47. https://books.google.gr\n Προσωπική μου πληροφόρηση από τον παλαιό σουβλατζή Ιωάννη Σταύρου, Αθήνα.\n Απόφαση Υπ. Κοινωνικών Υπηρεσιών, αρ. Α1β/11261, 14-12-1981, ΦΕΚ 46/Β/8-2-82, Άρθρο 38, παρ. 2(δ), σ. 384.\n Michas George et al. “Dietary fats and cardiovascular disease: …” Atherosclerosis, Vol. 234, Issue 2, 2014, σελ. 320-328. Περίληψη στο www.sciencedirect.com\n Alice G. Walton, “The Saturated Fat-Heart Disease Debate Is Still Unsettled”, Forbes / Pharma & Healthcare, Apr. 26, 2017, www.forbes.com\nΠροηγούμενο άρθροΗ αγωνία των γονιών για το πόσο θα ψηλώσει το παιδί τους και η απάντηση των επιστημόνων: «Η αυξητική ορμόνη δεν είναι πανάκεια»\nΕπόμενο άρθροΣυνταγή: Σπαγγέτι με ντοματίνια και βασιλικό – από τον chef Βαγγέλη Δρίσκα – βίντεο\nΤη Γενοκτονία μη την αρνείσαι. Αναγνώρισέ την. – Του Ακεψιμά Αποστολίδη\nΦρόσω Καρασαρλίδου: Μήνυμα για την Επέτειο λήξης του Β’ Παγκοσμίου Πολέμου\nΕπιμνημόσυνη δέηση για τα 198 χρόνια από το Ολοκαύτωμα της Νάουσας\nΤο Μεσολόγγι μέσα και έξω από τα τείχη της πολιορκίας\nΛάζαρος Τσαβδαρίδης: Με τους εν Αθήναις Ναουσαίους ο Λάζαρος Τσαβδαρίδης για τον εορτασμό της 198ης επετείου της κήρυξης της Επανάστασης της Νάουσας απέναντι στον...\nΌταν οι ήρωες πολεμούσαν σαν Έλληνες… Η άγνωστη ιστορία του Βρετανού αεροπόρου Τζορτζ Νταν


ΜΥΣΤΗΡΙΑ ΟΜΑΔΑ: Άρθρο του Ν. Μαραντζίδη για τη μεγάλη στροφή στην αντίληψη της οικονομίας\nΆρθρο του Ν. Μαραντζίδη για τη μεγάλη στροφή στην αντίληψη της οικονομίας\nΗ παρατεταμένη οικονομική ύφεση που η χώρα μας βιώνει την τελευταία δεκαετία επηρεάζει βαθιά την ελληνική κοινωνία και αλλάζει τον τρόπο που αυτή σκέπτεται τα πράγματα.\nΠερισσότερο από οποιονδήποτε άλλον τομέα της δημόσιας ζωής, στο πεδίο της οικονομίας η κοινή γνώμη δείχνει να μεταβάλλει τις αντιλήψεις της και να ανατρέπει παγιωμένες ιδέες και νοοτροπίες. Τα συμπεράσματα από την πρόσφατη έρευνα της διαΝΕΟσις («Τι πιστεύουν οι Ελληνες», Δεκέμβριος 2016) δεν αφήνουν καμία αμφιβολία πως βρισκόμαστε μπροστά σε δομικές αλλαγές.\nΗ σημαντική μεταβολή αφορά πιο συγκεκριμένα τον ρόλο και το μέγεθος του κράτους και την ανάγκη αυτό να καταστεί μικρότερο και περισσότερο λειτουργικό. Από μία άποψη, οι πολίτες δείχνουν να είναι φιλικότεροι σε σχέση με το παρελθόν προς τους «ανοιχτούς θεσμούς». Ανοιχτοί (inclusive) θεσμοί, σύμφωνα τον οικονομολόγο Νταρόν Ατζέμογλου και τον πολιτικό επιστήμονα Τζέιμς Α. Ρόμπινσον, είναι εκείνοι που επιτρέπουν και ενθαρρύνουν τη συμμετοχή της μεγάλης μάζας των πολιτών στις οικονομικές δραστηριότητες ώστε να χρησιμοποιούν τις δεξιότητες και το ταλέντο τους με τον καλύτερο δυνατό τρόπο, αλλά και να κάνουν τις επιλογές που θέλουν.\nΓια να είναι ανοικτοί, οι οικονομικοί θεσμοί πρέπει να προστατεύουν την ατομική ιδιοκτησία, να διασφαλίζουν ίσους όρους ανταγωνισμού, να μη βάζουν εμπόδια στην ίδρυση νέων επιχειρήσεων και να δίνουν στα άτομα την ελευθερία πραγματικής επιλογής της επαγγελματικής τους σταδιοδρομίας ανοίγοντας το παιχνίδι σε κατά το δυνατόν μεγαλύτερα στρώματα της κοινωνίας. Αντιθέτως ως «κλειστούς» ορίζουν εκείνους που έχουν τις αντίθετες ιδιότητες, διέπονται από τη λογική της απόσπασης εισοδημάτων και πλούτου από ένα τμήμα της κοινωνίας προς όφελος κάποιου άλλου. Στο διάσημο βιβλίο τους «Γιατί αποτυγχάνουν τα έθνη», οι Ατζέμογλου και Ρόμπινσον υποστηρίζουν πως οι ανοιχτοί οικονομικοί και πολιτικοί θεσμοί αποτελούν τη βάση για την επιτυχία ενός έθνους.\nΠολλοί Ελληνες πιστεύουν πλέον ακράδαντα πως το κράτος, αφού διήγε για δεκαετίες μια σπάταλη και διεφθαρμένη ζωή, αποσπώντας πλούτο από συγκεκριμένα τμήματα του πληθυσμού και μοιράζοντάς τον αυθαίρετα προς τα εκεί όπου οι πελατείες του το κατεύθυναν, τώρα που του τελείωσαν οι δυνατότητες ανεξέλεγκτου δανεισμού εξοντώνει τους κατοίκους αυτής της χώρας με υψηλούς φόρους. Στη βάση αυτής της εκτίμησης, η πεποίθηση των πολιτών είναι πως υπάρχει αναγκαιότητα για περιορισμό του κράτους τόσο σε επίπεδο δομών όσο και σε εύρος παρεμβάσεων στις οικονομικές συναλλαγές και στην εργασία.\nΗ υψηλή φορολογία είναι σήμερα κρίσιμο ζήτημα στην οικονομική ατζέντα της κοινής γνώμης. Οι υψηλοί άμεσοι και έμμεσοι φόροι αποτελούν μια πραγματική γάγγραινα τόσο για τα νοικοκυριά όσο και για τις επιχειρήσεις, που βλέπουν πως το μεγαλύτερο μέρος του εισοδήματός τους μετατρέπεται σε κρατικές δαπάνες. Οι Ελληνες αισθάνονται πως δουλεύουν για να πληρώνουν φόρους στο κράτος ή, όπως συχνά λέγεται, έχουν ως συνεταίρο τους το κράτος.\nΑυτή η κατάσταση προκαλεί έντονη δυσφορία στους Ελληνες. Γίνονται μάρτυρες της καθημερινής αναχώρησης ανθρώπων και επιχειρήσεων προς γειτονικά ή και πιο μακρινά κράτη, που δίνουν περισσότερες δυνατότητες απασχόλησης ή επιχειρηματικότητας. Γίνεται πλέον αντιληπτό πως αυτό το σπάταλο κράτος εμποδίζει με τις δυσλειτουργίες του και το υπερβολικό μέγεθός του την οικονομική ανάκαμψη.\nΕτσι, με βάση τα παραπάνω δεν πρέπει να ξενίζει πως η πλειοψηφία των Ελλήνων τάσσεται υπέρ ενός μικρότερου κράτους, προκειμένου να αντιμετωπιστούν τα προβλήματα της οικονομίας. Μάλιστα, για την ίδια περίπου πλειοψηφία η επιθυμία για μικρότερο κράτος συμβαδίζει με την πεποίθηση πως η κατάργηση της μονιμότητας των δημοσίων υπαλλήλων θα βελτιώσει την ποιότητα των υπηρεσιών που παρέχει ο δημόσιος τομέας. Επιπλέον, η θέση για κατάργηση της μονιμότητας συνδυάζεται από πολλούς συμπολίτες μας με την αντίθεσή τους σε αύξηση των μισθών των δημοσίων υπαλλήλων στο άμεσο μέλλον.\nΟι Ελληνες δεν διστάζουν να ζητήσουν τον περιορισμό του ρόλου του κράτους στην οικονομία και τη μείωση της φορολογίας των επιχειρήσεων και των νοικοκυριών, ακόμη κι αν αυτό σημαίνει μικρότερο κράτος πρόνοιας, άρα λιγότερες κοινωνικές υπηρεσίες. Γίνεται φανερό πως οι πολίτες έχουν χάσει την εμπιστοσύνη τους στην εξίσωση: μεγάλο κράτος ίσον κοινωνικό κράτος.\nΗ μεγάλη πλειοψηφία της κοινής γνώμης αμφισβητεί πως το προηγούμενο μοντέλο ανάπτυξης, που στηριζόταν στην επιλογή του κράτους να ρίξει χρήμα στην αγορά, αυξάνοντας μισθούς και συντάξεις προκειμένου να αυξηθεί η κατανάλωση, είναι η ιδανική λύση για την ανάπτυξη σήμερα. Σχεδόν τρεις στους τέσσερις πιστεύουν σε αυτήν τη φάση πως ο αποτελεσματικότερος τρόπος για να ανακάμψει η οικονομία είναι η τόνωση των εξαγωγών και η προσέλκυση επενδύσεων, ιδιαίτερα άμεσων ξένων επενδύσεων μέσω φορολογικών ή άλλων κινήτρων.\nΣτα θέματα της οικονομίας τουλάχιστον, η κρίση μας έδωσε ένα μεγάλο μάθημα. Απομακρυνόμαστε ταχέως από τις κρατικιστικές αντιλήψεις και τις αξίες της Μεταπολίτευσης. Απλώς το μάθημα πληρώθηκε πολύ ακριβά.\nΑναρτήθηκε από ΜΥΣΤΗΡΙΑ ΟΜΑΔΑ στις 3/16/2017 10:41:00 π.μ.


Ως πότε τα παιχνίδια θα τα ορίζει η τύχη και όχι το ποδόσφαιρο; | in.gr\ningr > Άποψη > Ως πότε τα παιχνίδια θα τα ορίζει η τύχη και όχι το ποδόσφαιρο;\nΩς πότε τα παιχνίδια θα τα ορίζει η τύχη και όχι το ποδόσφαιρο;\nΤαλαιπωρία για τα μάτια μας ήταν αυτό που είδαμε στη Λαμία και ακόμα μεγαλύτερη για εκείνους που προσπαθούσαν να παίξουν σε ένα γήπεδο ακατάλληλο\n11 Ιανουαρίου 2019, 11:24\nΕίναι πολλές οι φορές στην Ελλάδα που ένα ποδοσφαιρικό παιχνίδι δεν το κρίνει το ποδόσφαιρο, αλλά άλλοι παράγοντες. Είτε αυτοί λέγονται διαιτητές, είτε καιρικές συνθήκες, είτε αγωνιστικοί χώροι, είτε οτιδήποτε άλλο.\nΚάποτε ΠΑΣ Γιάννινα και Παναθηναϊκός έπαιξαν ένα παιχνίδι στους Ζωσιμάδες που η μία από τις δύο πλευρές του γηπέδου είχε πάγο. Προσέξτε, όχι χιόνι. Αλλά πάγο. Κανονικό. Αδυνατούσαν οι παίκτες να πάνε προς αυτή γιατί υπήρχε κίνδυνος να πάθουν ανεπανόρθωτη ζημιά.\nΓια όσους θυμούνται, είναι το ματς στο οποίο ο Παναθηναϊκός κέρδισε με ένα ανάποδο ψαλίδι του Σίλβα Κλέιτον. Στο ίδιο γήπεδο είχε ξεκινήσει παιχνίδι με την ομίχλη να είναι τόσο έντονη που οι παίκτες δεν έβλεπαν στο ένα μέτρο. Αποφάσισαν να το διακόψουν στο 30′ και να το συνεχίσουν το επόμενο μεσημέρι.\nΠέρσι στη Λαμία για το Κύπελλο, το γήπεδο είχε καλυφθεί από χιόνι, το οποίο δεν σταματούσε να πέφτει καθ’ όλη τη διάρκεια του αγώνα, αλλά αντί για αναβολή αποφασίστηκε να παίξουν κανονικά οι δύο ομάδες. Δεν έχει σημασία ποιος κέρδισε και ποιος όχι, σημασία έχει ότι υπήρξε κίνδυνος να τραυματιστούν σοβαρά ποδοσφαιριστές, μα κανένας δε νοιαζόταν γι’ αυτό.\nΧθες είχαμε κάτι παρόμοιο. Σε ένα γήπεδο βούρκο, που το έβλεπες και νόμιζες πως θα μπουν πολίστες με σκουφάκια για να παίξουν πόλο, προσπάθησαν να παίξουν ποδόσφαιρο Λαμία και Παναθηναϊκός. Φυσικά δεν τα κατάφεραν.\nΤαλαιπωρία για τα μάτια μας ήταν αυτό που είδαμε και ακόμα μεγαλύτερη για εκείνους που προσπαθούσαν συνεχώς να σηκώσουν την μπάλα από το έδαφος μήπως και αυτή πάει εκεί που θέλουν. Παιχνίδια που κρίνουν προκρίσεις και τίτλους αφήνονται εντελώς στην τύχη.\nΚατά τύχη κέρδισε χθες η Λαμία τον Παναθηναϊκό, σε αντίθεση με όσα ισχυρίστηκε ο προπονητής της, Μάκης Χάβος. Όπως κατά τύχη θα κέρδιζε, αν κέρδιζε, ο Παναθηναϊκός. Σε τέτοια γήπεδα δεν μπορούν να φανούν αρετές (ατομικές και ομαδικές), ούτε να κερδίσει το καλό ποδόσφαιρο.\nΔιότι πολύ απλά, δεν υπάρχει ποδόσφαιρο. Κι όσο περισσότερο αγνοούμε σε αυτή τη χώρα το ποδόσφαιρο, τόσο αυτό θα μας γυρίζει την πλάτη και κάθε φορά θα βλέπουμε και χειρότερο θέαμα.\nΣχετικά άρθρα: Κύπελλο: Σε κάθε κακοκαιρία η Λαμία… μαδάει το Τριφύλλι


Το Τούρκικο Υ/Β Dolunay (S-352) στο Αιγαίο και τα …Φαντάσματα της Ενημέρωσης! (video)\n11/03/2016 - 20:45μμ\nDolunay_(S-352)Δημόσια καταγγελία των κατοίκων της Πάρου αναφέρει ότι πριν μέρες εντόπισαν ένα Τουρκικό υποβρύχιο κοντά στο νησί τους και συγκεκριμένα στην Αντίπαρο το οποίο μάλιστα αναδύθηκε! Είχε δε την τουρκική σημαία, ενώ το πλήρωμα ανέβηκε στο κατάστρωμα και παρατηρούσε με τα κιάλια!\nΗ Καταγγελία που βγήκε στον αέρα τηλεοπτικής εκπομπής τηλεφωνικά. Μόνο που αν ο διάβολος κρύβεται στη λεπτομέρειες το video ανέβηκε την 4 Μαρτίου του 2016 και η εκπομπή έγινε την προηγούμενη ημέρα και ο κάτοικος που το καταγγέλλει κάνει λόγο για μερικές ημέρες πριν !Exercise Dynamic Manta 15\nΗ αλήθεια τώρα είναι απλή και έχει ώς εξής : Προφανώς πρόκειται για το Τούρκικο Υποβρύχιο Υ/Β Dolunay (S-352) συμμετείχε στην άσκηση Dynamic Manta 2016 που πραγματοποιήθηκε στη Μεσόγειο Θάλασσα και στην Ιταλία και που το έχουμε αναρτήσει εδώ !


Promontório do Sítio: Ξενοδοχεία σε κοντινή απόσταση\nPromontório do Sítio Ξενοδοχεία - Ναζαρέ\nPromontório do Sítio: Μάθετε περισσότερα\nPromontório do Sítio - Τοποθεσία\nΝαζαρέ - Εδώ βρίσκεται το ακόλουθο σημείο ενδιαφέροντος: Promontório do Sítio. Μπορείτε να περάσετε χαλαρά την ημέρα σας βλέποντας τα σημεία ενδιαφέροντος και εξερευνώντας την περιοχή. Αν θέλετε να βρείτε τι να κάνετε στην περιοχή, γιατί δεν επισκέπτεστε τα ακόλουθα σημεία ενδιαφέροντος: Παραλία της Ναζαρέ και Παραλία Sao Martinho do Porto;\nPromontório do Sítio: Μέρη διαμονής σε κοντινή απόσταση\nΔιαθέτουμε 264 ξενοδοχεία, για να διαλέξετε, σε απόσταση έως 1,5 χλμ. από: Promontório do Sítio. Σας προτείνουμε τις ακόλουθες επιλογές που είναι δημοφιλείς με τους επισκέπτες μας:\n• Κατοικία 3 αστέρων • Δωρεάν WiFi\nPromontório do Sítio - Τι μπορείτε να δείτε και να κάνετε στη γύρω περιοχή\nPromontório do Sítio: Τι μπορείτε να δείτε στη γύρω περιοχή


«Τελειώνει» οριστικά από την Μπάγερν ο Μπόατενγκ | Pressing.gr\n«Τελειώνει» οριστικά από την Μπάγερν ο Μπόατενγκ\n8 Απρίλιος 2021, 17:40\nΟ Τζερόμ Μπόατενγκ θα αποτελέσει παρελθόν από την Μπάγερν μετά τη λήξη της τρέχουσας σεζόν. Αυτό που ήταν γνωστό εδώ και καιρό, ότι δηλαδή το συμβόλαιο του 32χρονου αμυντικού δεν πρόκειται να ανανεωθεί, επιβεβαίωσε ο τεχνικός διευθυντής των Βαυαρών, Χασάν Σαλιχάμιτζιτς, μετά το τέλος του χθεσινού (7/4) προημιτελικού του Champions League με την Παρί Σεν Ζερμέν. Σύμφωνα με τον Βόσνιο, «ήταν μία απόφαση της διοίκησης σε συνεργασία με τον προπονητή. Το εξήγησα στον Τζερόμ και κατάλαβε».\nΠάντως, ο Χάνσι Φλικ δεν έδειξε να βρίσκεται στο ίδιο… μήκος κύματος με τον Σαλιχάμιτζιτς, αφήνοντας να εννοηθεί ότι δεν είναι σίγουρος για το ορθόν της απόφασης. «Όλοι ξέρουν τα συναισθήματά μου για τον Τζερόμ και την ποιότητά του. Το να παίζεις λίγο κωμωδία, είναι μέρος της δουλειάς του προπονητή,» ανέφερε ο τεχνικός της Μπάγερν.


Τρεις Σύνοδοι της ΕΕ, με στόχους ανάπτυξη και απασχόληση, μέσα στο φθινόπωρο — ΣΚΑΪ (www.skai.gr)\nΗ Ιταλία θα φιλοξενήσει την πρώτη σύνοδο των ηγετών της Ευρωπαϊκής Ένωσης στις 7 Οκτωβρίου, «για θέματα ανάπτυξης» και «απασχόλησης».\nΠηγή: ΑΜΠΕ/Γαλλικό Πρακτορείο/Γερμανικό Πρακτορείο\nΔημοσίευση: 31/08/2014 - 10:14 Τελευταία ενημέρωση: 31/08/2014 - 10:14\nΤρεις ευρωπαϊκές σύνοδοι που θα είναι αφιερωμένες στην ανάπτυξη, τις επενδύσεις και την απασχόληση, αναμένεται να πραγματοποιηθούν το φθινόπωρο, όπως ανακοίνωσε ο γάλλος πρόεδρος Φρανσουά Ολάντ, μετά το πέρας της Συνόδου Κορυφής στις Βρυξέλλες.\nΗ Ιταλία θα φιλοξενήσει την πρώτη σύνοδο των ηγετών της Ευρωπαϊκής Ένωσης στις 7 Οκτωβρίου, «για θέματα ανάπτυξης» και «απασχόλησης», έπειτα από δική της πρωτοβουλία.\nΣτα τέλη Οκτωβρίου θα πραγματοποιηθεί μία ακόμη σύνοδος, αφιερωμένη στην ευρωζώνη, την οποία έχει ζητήσει η Γαλλία.\nΤέλος, μια τρίτη σύνοδος θα πραγματοποιηθεί τον Νοέμβριο αφού αναλάβει καθήκοντα η νέα Ευρωπαϊκή Επιτροπή υπό την προεδρία του Ζαν Κλοντ Γιούνκερ. Στη διάρκεια αυτής της συνόδου η Επιτροπή θα παρουσιάσει τις προτάσεις της υπέρ των επενδύσεων, μια από τις προτεραιότητές της.\nΟ νέος πρόεδρος του Ευρωπαϊκού Συμβουλίου, ο πολωνός πρωθυπουργός Ντόναλντ Τουσκ, τάχθηκε υπέρ ενός μείγματος λιτότητας και μέτρων για την προώθηση της ανάπτυξης.\nΑπό την πλευρά του, ο κ. Ολάντ, που επιθυμεί να υπάρξει κάποια χαλάρωση στους αυστηρούς δημοσιονομικούς κανόνες της Ε.Ε., σημείωσε : «Είναι ένα ευρωπαϊκό πρόβλημα. Στην Ευρώπη υπάρχει ασθενική ανάπτυξη, πολύ χαμηλός πληθωρισμός και πολύ υψηλή ανεργία».\nΗ ιταλίδα υπουργός Εξωτερικών Φεντερίκα Μογκερίνι, που επιλέχθηκε για τη θέση της επικεφαλής της ευρωπαϊκής διπλωματίας, είπε ότι η αντιμετώπιση της ανεργίας θα πρέπει να είναι «η πρώτη προτεραιότητα της νέας ευρωπαϊκής ηγεσίας». Σε αυτό φάνηκε να συμφωνούν και άλλοι ευρωπαίοι ηγέτες.\n«Θα θέλαμε να δούμε τα θέματα της εργασίας, της ευημερίας, των επενδύσεων και της ανάπτυξης να καταλαμβάνουν κεντρική θέση στις πολιτικές ενέργειες της Ε.Ε.», πρόσθεσε ο ιρλανδός ομόλογός του Έντα Κένι.\nΟ κ. Σουλτς πρόσθεσε ότι οι συζητήσεις του Οκτωβρίου θα πρέπει να μεταφράσουν την πρόταση αυτή σε «ουσιαστικές ενέργειες».\nTags: απασχόληση, ανάπτυξη, Σύνοδος Κορυφής Ευρωπαϊκής Ένωσης


Ο Παπασταθόπουλος καλωσόρισε τον Μανωλά στον Θρύλο (photo) - Ποδόσφαιρο - gavros.gr\nΣάββατο, 18 Δεκεμβρίου 2021 - 00:36\nΣυμπαίκτες (τα προηγούμενα χρόνια) στην Εθνική Ελλάδας, τώρα (από Ιανουάριο του 2022) συμπαίκτες και στον Ολυμπιακό.\nΟ Κώστας Μανωλάς βρήκε στον Ολυμπιακό τον Σωκράτη Παπασταθόπουλο και θα συνυπάρξουν και στον πρωτάθλημα Ελλάδας, με τα ερυθρόλευκα.\nΠριν έναν χρόνο, την αρχή έκανε ο Σωκράτης. Τώρα, ακολούθησε ο Κώστας. Και ο Παπασταθόπουλος φρόντισε να καλωσορίσει τον φίλο του στον Πειραιά.\n«Καλώς ήρθες πίσω, Κώστα Μανωλά. Η επόμενη ιστορία στο γήπεδο», έγραψε ο Σωκράτης!


«Αττικόν» : Προσωπικό με κοροναϊό εργάζεται ακόμη | in.gr\n«Αττικόν» : Προσωπικό με κοροναϊό εργάζεται ακόμη\n4 Σεπτεμβρίου 2020, 16:21\nΣυναγερμός έχει σημάνει στον «Αττικόν», καθώς υπάρχει διασπορά κοροναϊού και στο προσωπικό της ΜΕΘ.\nΟι εργαζόμενοι του νοσοκομείου καταγγέλλουν ότι δεν έχουν βγει σε καραντίνα ούτε οι στενές επαφές των νοσούντων ούτε οι νοσηλευτές που έχουν έκθεση υψηλού κινδύνου γιατί δεν υπάρχει προσωπικό εφεδρείας.\n«Οι επικουρικοί πάνω από 9 που λήγει η σύμβαση τους τον Οκτώβρη είναι σε άδεια απόλυσης» αναφέρεται χαρακτηριστικά.\nΌπως αναφέρει το Σωματείο Εργαζομένων Π.Γ.Ν. Αττικόν «Η Αναγέννηση»:\n«Το τελευταίο 36ωρο εντοπίστηκαν θετικά κρούσματα σε συναδέλφους της ΜΕΘ. Πραγματοποιήθηκε εξέταση για όλο το προσωπικό της ΜΕΘ, καθώς και όλων των ασθενών της nonCovid ΜΕΘ.\nΚαταγγέλουμε ότι ως τώρα δεν έχουν βγει στην αναγκαία καραντίνα οι νοσηλευτές που έχουν έκθεση υψηλού κινδύνου γιατί δεν υπάρχει προσωπικό εφεδρείας. Οι επικουρικοί πάνω από 9 που λήγει η σύμβαση τους τον Οκτώβρη είναι σε άδεια απόλυσης\nΝα εφαρμοστούν στο ακέραιο τα υγειονομικά πρωτόκολλα και για τους υγειονομικούς.\nΔεν θα ανεχτουμε εξαιρέσεις μπροστά στον κίνδυνο της δημόσιας υγείας, της διασποράς του ιού στο νοσοκομείου και της ατομικής μας προστασίας\nΝα προσλάβουν τώρα μόνιμο προσωπικό\nΝα μονιμοποιήσουν όλους τους συμβασιούχους\nΣτέλνουμε SOS. Δεν υπάρχει άλλος χρόνος για χάσιμο»\nΣχετικά άρθρα: ➤ ΠΟΕΔΗΝ: «Μαύρη τρύπα διασποράς κοροναϊού» οι ιδιωτικές μονάδες φροντίδας ηλικιωμένων ➤ «Καμπανάκι» ΠΟΕΔΗΝ: 94 υγειονομικοί με κοροναϊό – Δόθηκαν ακατάλληλες μάσκες σε νοσοκομείο αναφοράς ➤ Σοβαρές καταγγελίες για τα ΤΕΠ νοσοκομείων: Με παραβάν χωρίζουν περιστατικά κοροναϊού από άλλους ασθενείς


Μαλαισία – Τραγικό ρεκόρ θανάτων από τον κοροναϊό τον Σεπτέμβριο – 192 νέοι θάνατοι σε μια μέρα - News Quake\nΑρχική Κόσμος Μαλαισία – Τραγικό ρεκόρ θανάτων από τον κοροναϊό τον Σεπτέμβριο – 192...\nΜαλαισία – Τραγικό ρεκόρ θανάτων από τον κοροναϊό τον Σεπτέμβριο – 192 νέοι θάνατοι σε μια μέρα\nΤο υπουργείο Υγείας στη Μαλαισία ανακοίνωσε σήμερα Παρασκευή ότι τις 24 ώρες ως τα μεσάνυχτα χθες Πέμπτη υπέκυψαν 192 ασθενείς με την COVID-19 και διαγνώστηκαν 12.735 κρούσματα του SARS-CoV-2.\nΟ απολογισμός των θυμάτων της πανδημίας του νέου κοροναϊού στο ασιατικό κράτος 33 εκατ. κατοίκων έφθασε τους 26.335 νεκρούς επί συνόλου 2.245.695 καταγεγραμμένων μολύνσεων.\nΟ Σεπτέμβριος αποδείχθηκε ο φονικότερος μήνας αφότου εκδηλώθηκε η πανδημία, με 9.671 νεκρούς εξαιτίας της COVID-19 να ανακοινώνονται από τις αρχές, που πάντως σημείωσαν πως εν μέρει, αυτό οφειλόταν σε θανάτους προηγουμένων μηνών που καθυστέρησαν να αναφερθούν από νοσοκομεία. Με την αύξηση του περασμένου μήνα, ο αριθμός των θανάτων κατά κεφαλή συγκαταλέγεται στους υψηλότερους σε όλη την Ασία.\nΟ απολογισμός των θυμάτων της πανδημίας τον Σεπτέμβριο αντιπροσωπεύει σχεδόν το ένα τρίτο του συνόλου. Πάντως τα λεγόμενα ενεργά κρούσματα μειώθηκαν χθες στα 164.536. Σε μονάδες εντατικής θεραπείας (ΜΕΘ) νοσοκομείων βρίσκονται 924 ασθενείς με την COVID-19, οι 510 διασωληνωμένοι.\nΠόσοι έχουν εμβολιαστεί μέχρι τώρα\nΜέχρι χθες είχε εμβολιαστεί πλήρως για την COVID-19 σχεδόν το 62% του πληθυσμού (συμπεριλαμβανομένου ενός 86% των ενηλίκων), ενώ το 72,1% είχε λάβει πρώτη δόση, κατά τα επίσημα δεδομένα. Η πρόοδος της εκστρατείας εμβολιασμού έφερε προοδευτική μείωση των κρουσμάτων.\nΟι αρχές άρχισαν τον περασμένο μήνα την ανοσοποίηση εφήβων 12-17 ετών. Η Μαλαισία καταγράφει εξάλλου υψηλούς δείκτες παθήσεων όπως η παχυσαρκία, ο διαβήτης ή η αρτηριακή υπέρταση, ειδικά μεταξύ νεότερων πολιτών, που άργησαν να αρχίσουν να εμβολιάζονται, γεγονός που αύξησε τις περιπτώσεις εκδήλωσης σοβαρών μορφών της COVID-19.\nΕπόμενο άρθροΑντιγριπικά εμβόλια – Ξεκινάει σήμερα η συνταγογράφησή τους


Η πιο κοντή γυναίκα στον κόσμο!\nΗ πιο κοντή γυναίκα στον κόσμο ζει στην Ινδία, το όνομά της είναι Jyoti Amge κι έχει ύψος 62,8 εκ.!\nΣε μια ζούγκλα της Μαλαισίας υπάρχει μια νεροτσουλήθρα μήκους 1.140 μέτρων, που κατασκευάστηκε στο πάρκο Escape του Pengan που άνοιξε τον Αύγουστο του 2019. Η διαδρομή της νεροτσουλήθρας διαρκεί 4 λεπτά μέχρι να καταλήξεις στην πισίνα !\nΤο μεγαλύτερο χούλα-χουπ\nΟ Yuya Yamada, είναι ένας καλλιτέχνης δρόμου που έχει ιδιαίτερη κλίση και αγάπη στο χούλα χουπ από το Τόκιο της Ιαπωνίας. Η αγάπη του γι’ αυτό τον οδήγησε να σπάσει ένα νέο ρεκόρ Guinness μετά την ολοκλήρωση μιας επιτυχημένης περιστροφής ενός αλουμινένιου στεφανιού διαμέτρου 5,14 μέτρων χρησιμοποιώντας μόνο τον κορμό του.\nΗ ανθισμένη κερασιά από Lego\nΟι ανθισμένες κερασιές αποτελούν χαρακτηριστικό γνώρισμα της Ιαπωνίας και κάθε χρόνο τέτοια εποχή τα άνθη τους προσελκύουν πλήθος τουριστών από όλο τον κόσμο που θέλει να τα θαυμάσει από κοντά.\nΒέβαια, η συγκεκριμένη κερασιά αξίζει το θαυμασμό του κόσμου γιατί είναι κατασκευασμένη εξ ολοκλήρου από τουβλάκια LEGO. Την παραγγελία έκανε η LEGOLAND Japan, ένα θεματικό πάρκο, που με αυτό το ιδιόμορφο δέντρο θέλει να γιορτάσει τα γενέθλιά του.\nΤα πιο πολλά βιντεοπαιχνίδια\nΕβελίνα – Αργυρώ\nΠρόσωπα της Ευρώπης που έμειναν στην ιστορία\nΑνάβρα: Μια οικολογική κοινότητα


Η L.S. Hilton υπογράφει το μπεστ σέλερ της σεζόν | Athens Voice\n13.07.2016 | 14:34\nΗ L.S. Hilton υπογράφει το μπεστ σέλερ της σεζόν\nΜεταφράστηκε σε 37 γλώσσες και ετοιμάζεται να μεταφερθεί στον κινηματογράφο. Η συγγραφέας του συναρπαστικού «Maestra» μας αποκάλυψε τις σκέψεις της.\nΕίναι σαν να συναντάει ο Τομ Ρίπλεϊ τις «50 αποχρώσεις του γκρι» στο θρίλερ της L.S.Hilton, που μεταφράστηκε σε 37 γλώσσες και ετοιμάζεται να μεταφερθεί στον κινηματογράφο. Η συγγραφέας του συναρπαστικού «Maestra» μας αποκάλυψε τις σκέψεις της.\nΤο if looks could kill ταιριάζει γάντι στην περίπτωσή της, ενώ η πένα της είναι εξίσου ακαριαία. Λυσσαλέα κοινωνική αναρρίχηση, ίντριγκες στο ερμητικό περιβάλλον των φιλότεχνων, αιμοβόρα πάθη στο χλιδάτο τζετ σετ και απερίφραστα γλαφυρό σεξ εναλλάσσονται στο «Maestra», ένα μυθιστόρημα που κυκλοφόρησε μέσα στο 2016 για να συνταράξει τον εκδοτικό κόσμο με τις πολλαπλές μεταφράσεις και τη μαζική αναγνωσιμότητά του, ενώ τα δικαιώματα του βιβλίου έχουν εξαγοραστεί προς εξαφήφιο νούμερο από την παραγωγό των «Skyfall» και «American Hustle». Η βρετανίδα συγγραφέας του έργου διαθέτει πλούσια βιβλιογραφία στην ιστορία και την ιστορική μυθοπλασία, καθώς και εκτεταμένη αρθρογραφία σε Μέσα διεθνούς κύρους. Η L.S. Hilton μίλησε στην A.V. με αφορμή την κυκλοφορία του «Maestra» στα ελληνικά από τις εκδόσεις Διόπτρα, σε μετάφραση της Σοφίας Τάπα.\nΠώς νιώθει μια συγγραφέας πλούσιου μυθοπλαστικού και μη μυθοπλαστικού έργου όταν διασταυρώνεται με τόσο σεισμική επιτυχία;\nΕίναι περίεργη και ανακουφιστική αίσθηση, αλλά, ως συνέπεια, η ζωή μου δεν μου ανήκει εδώ και ένα χρόνο. Προσπαθώ να το δω σαν πρόσκαιρη εμπειρία που σύντομα θα δώσει τη θέση της στην κανονικότητα.\nΕνέχει ευχή και κατάρα το να προωθείται ένα βιβλίο σαν νέο «50 αποχρώσεις του γκρι;». Ο χαρακτηρισμός αδικεί το αξιόλογο μυθιστόρημά σας.\nΑναμφίβολα πρόκειται για κατάρα! Η σύγκριση προήλθε από τους εκδότες μου και προσπάθησα να την αποδιώξω. Όταν όμως την οικειοποιήθηκε δημοσιογράφος των «Times», η ταμπέλα κόλλησε πάνω μου. Τα δύο βιβλία δεν έχουν την παραμικρή ομοιότητα. Όλες μου οι αρνητικές κριτικές προέρχονται από αναγνώστες της E.L. James που αγόρασαν το «Maestra» προσδοκώντας κάτι διαφορετικό.\nΟρισμένα από τα πιο ενδιαφέροντα εδάφια του βιβλίου περιέχονται στα πρώιμα στάδια, και στις περιγραφές της πόλης, της περιόδου, του χαρακτήρα με τις επαγγελματικές αγωνίες και τον κοινωνικό μόχθο του να ενορχηστρώνονται άρτια σε λίγες μόλις παραγράφους. Πώς πετύχατε αυτό το εφέ;\nΟι σχοινοτενείς περιγραφές δεν είναι το φόρτε μου. Προσπαθώ να σχεδιάζω πηγαία και σφιχτή πλοκή. Η βασική επιδίωξη ήταν το βιβλίο να προσφέρει απόδραση, κάτι που θα μεταφέρει τον αναγνώστη, και προκειμένου να πετύχεις κάτι τέτοιο χρειάζεσαι ακριβείς διατυπώσεις που δεν επιβραδύνουν το ρυθμό της ιστορίας.\nΤο «Maestra» είναι ένα μυθιστόρημα που καταγίνεται με τις θεμελιώδεις ανθρώπινες ανάγκες: χρήμα, σεξ, κοινωνική ανέλιξη. Είναι αυτός ο λόγος που έχει τόσο ισχυρό αντίκτυπο;\nΤο χιούμορ είναι το κλειδί, ιδιαίτερα σε μια αφήγηση που περιστρέφεται γύρω από ωμά θέματα.\nΠώς θα σχολιάζατε το συσχετισμό δυνάμεων μεταξύ ανδρών και γυναικών; Τα θηλυκά σας είναι απόλυτα προσαρμοσμένα στο σήμερα, ενώ αντίθετα οι ιδέες και τα σύμβολα ισχύος των ανδρών πηγάζουν από το παρελθόν.\nΘέλησα να περιγράψω έναν κόσμο αληθινό, στα όρια του οποίου το ερωτικό συνάλλαγμα εξαγοράζει δύναμη. Η έκθεση της ηρωίδας μου στην ασχήμια ήταν σημαντικό στοιχείο για την ωρίμανσή της, χωρίς απαραίτητα να την επικροτώ. Αν κάποιος αμφισβητεί την αληθοφάνεια των χαρακτήρων μου, αρκεί να επισκεφθεί οποιοδήποτε ακριβό καλοκαιρινό θέρετρο.\nΜια σύντομη φράση που βρήκα εντυπωσιακή: «Το Λονδίνο ήταν και θα είναι μια πόλη γεμάτη πόρνες». Είναι απαραίτητα κακό κάτι τέτοιο; Και τι υποδηλώνει για την πρωτεύουσα και τον πληθυσμό της;\nΚατά το 18ο αιώνα το Λονδίνο ήταν κυριολεκτικά παγκόσμια πρωτεύουσα του εμπορίου σάρκας. Πράγμα που συνεχίστηκε και τον 19ο, εμπλουτισμένο με γερές δόσεις υποκρισίας. Βρίσκω το συνδυασμό αμαρτίας και πραγματισμού απόλυτα αγγλοπρεπή! Και συμπυκνώνει τα διδάγματα της Τζούντιθ – ότι το να εκδίδεσαι δεν εξαντλείται στην εκπόρνευση του σώματος.\nΤο «Maestra» είναι σε μεγάλο βαθμό μια μακροσκελής ερωτική επιστολή προς την τέχνη και την ιστορία της. Ήταν συνειδητή η έμφαση σε αυτή την παράμετρο;\nΠράγματι ήταν, και είναι απόλαυση να συνομιλώ με αναγνώστες που δηλώνουν ενθουσιασμένοι με καλλιτέχνες που αγνοούσαν. Το βιβλίο είχε ως βασικό μέλημα την εμπορευματοποίηση πραγμάτων που παρότι μοιάζουν ανεκτίμητα, ουσιαστικά πωλούνται έναντι αντιτίμου.\nΗ πρώτη σεξουαλική σκηνή σας είναι σοκαριστικά απροκάλυπτη. Ό,τι ξεκινά σαν η ντικενσιανή περιγραφή των δεινών μιας νέας στην άσπλαχνη μητρόπολη, γρήγορα μετατρέπεται σε κάτι πολύ σκοτεινότερο. Επρόκειτο για υπολογισμένη μεταστροφή;\nΦυσικά. Το σεξ μπορεί να είναι πολλά διαφορετικά πράγματα. Αναρχικό, βίαιο, ρομαντικό, υπέροχο. Ενώ τα κίνητρά του είναι εξίσου ετερόκλητα. Ήθελα να δω όλα αυτά τα στοιχεία με ειλικρίνεια, έστω και δυσάρεστη.\nΨάχνατε εξαρχής μια γλώσσα που να μπορεί να μιλήσει στη γενιά του Snapchat και του Tinder; Το σεξ στις σελίδες σας είναι υπερβολικά αληθοφανές, μπορεί κανείς να το αισθανθεί, να το μυρίσει και να το γευτεί.\nΧαίρομαι που το διακρίνατε, διότι αυτό ακριβώς επιθυμούσα. Είτε μας αρέσει είτε όχι, το ίντερνετ έχει προκαλέσει ακραίες μεταβολές στον τρόπο που αντιλαμβανόμαστε και κουβεντιάζουμε το σεξ. Δεν θέλω να κριτικάρω αυτή την επανάσταση, παρά μόνο να την περιγράψω έξω από λογοτεχνίζουσες συμβάσεις.\nΕίναι ακόμη το σεξ ταμπού στις τέχνες; Γιατί περιγράφουμε φόνους με τους ειδεχθέστερους όρους αλλά διστάζουμε να εκθέσουμε τη συνουσία διεξοδικά;\nΤο βρίσκω και η ίδια παράδοξο. Θεωρώ μάλιστα τους καιρούς μας περισσότερο πουριτανικούς. Υποβάλλουμε το γυναικείο σώμα σε λογής μαρτύρια αλλά είμαστε ανήμποροι απέναντι στη σεξουαλική του έκφραση. Είναι μια αλλόκοτη ηθική συνθήκη.\nΜας περιγράφετε σε μεγάλη έκταση για τον τρόπο ζωής του πλουσιότερου 1%. Είναι ένας τρόπος να εκθέσετε τις ανισότητες του σύγχρονου κόσμου;\nΠρωταρχικός στόχος ήταν ένα ευανάγνωστο, ψυχαγωγικό ανάγνωσμα, και όχι μια κοινωνιολογική πολεμική. Όντως πιστεύω ωστόσο ότι είμαστε εμμονικοί με τον πλούτο, γεγονός θλιβερό.\nΔεν θα μπορούσα να μείνω αδιάφορος απέναντι στους παραλληλισμούς της πλοκής με το δημοψήφισμα στη χώρα σας: Ακραία αδικημένοι νέοι, σαν την Τζούντιθ, που πασχίζουν να επιβιώσουν με οποιοδήποτε μέσο σε πλούσιες κοινωνίες. Η σκληρή δουλειά δεν τους υπόσχεται ευμάρεια. Ούτε η παιδεία ή το ταλέντο. Επομένως, αψυχολόγητες ενέργειες σε αβέβαιους καιρούς. Τραβηγμένο;\nΑντιθέτως. Είμαι ανορίωτα οργισμένη με το δημοψήφισμα, και βαθιά ντροπιασμένη. Ήταν μια νίκη της ηλιθιότητας, και οι ψηφοφόροι του Βrexit είναι αυτοί που θα πληρώσουν το ακριβότερο τίμημα: ουσιαστικά συναίνεσαν στην περαιτέρω τους εκμετάλλευση.\nΌλοι όσοι αγαπήσαμε τη Βρετανία, μέσα από τη λογοτεχνία, τη μουσική, τις τέχνες, το σινεμά ή την ποπ κουλτούρα είμαστε ανάστατοι. Είστε αισιόδοξη;\nΈχετε περιγράψει το επάγγελμα του συγγραφέα ως προνόμιο. Γιατί το εξασκούν τόσο λίγοι σωστά;\nΠολλοί συγγραφείς, λίγοι αναγνώστες. Έστω και έτσι, διαφωνώ με το μυστικισμό με τον οποίο περιβάλλουν πολλοί συγγραφείς τον εαυτό τους. Δουλειά μου είναι να ψυχαγωγώ, όχι να είμαι κοινωνικά καίρια. Άλλωστε κανείς δεν παίρνει πια τους συγγραφείς πολύ στα σοβαρά. Γεγονός όχι απαραίτητα κακό.\nΠαγκόσμια φήμη σάς περιμένει με την κινηματογραφική μεταφορά του «Maestra». Είστε έτοιμη για τόση προβολή;\nΚανείς δεν νοιάζεται τόσο πολύ για τους λογοτέχνες. Σίγουρα οι παπαράτσι δεν θα διαγκωνίζονται στο κατώφλι μου. Ουδέποτε με ενδιέφερε η διασημότητα. Μου αρκεί να μπορώ να ζήσω εμένα και την κόρη μου. Και, αν είμαι τυχερή, να σκαρώσω ενδιαφέροντα γραπτά.\nΈνα βιβλίο όπου οι λέξεις εναλλάσονται με τη ζωγραφική και η τρυφερότητα με την περιπέτεια.


8 Λέξεις – ΣΟΚ: Κοντά στο θάνατο ο Φρίξος και η Αλίκη – Η ληστεία | DIAVASETO.GR8 Λέξεις – ΣΟΚ: Κοντά στο θάνατο ο Φρίξος και η Αλίκη – Η ληστεία | DIAVASETO.GR\nΑρχική ΣΕΙΡΕΣ TV 8 ΛΕΞΕΙΣ 8 Λέξεις – ΣΟΚ: Κοντά στο θάνατο ο Φρίξος και η Αλίκη...\nΣε μεγάλο κίνδυνο θα βρεθούν δύο πρωταγωνιστές της σειράς.\nΟ Φρίξος και η Αλίκη, ενώ φαίνεται να περνούν ένα ευχάριστο βράδυ στη δουλειά, μια ληστεία στις 8 Λέξεις θα τους βάλει σε μεγάλους μπελάδες. Πράγματι, όλα δείχνουν να κυλούν ήρεμα, με τους δύο συνάδελφους να εργάζονται κανονικά, δίχως προβλήματα και δυσκολίες.\nΣτο τέλος της βραδιάς και λίγο πριν το κλείσιμο, ένοπλοι ληστές θα εισβάλλουν στο κατάστημα. Εκεί, θα βρίσκονται μόνο οι δυο τους και κανένας άλλος. Αξίζει να σημειωθεί πως η Αλίκη έπιασε δουλειά στο σουβλατζίδικο του Φρίξου, στην Κέρκυρα, ύστερα από τον χωρισμό της με τον Έκτορα. Ο Έκτορας, συνεχίζει το εκδικητικό του σχέδιο κατά του Αιμίλιου. Αυτή τη φορά, όμως, διαφέρει.\nΈρχεται σε επαφή με την Ελισάβετ και οι δυο τους συνειδητοποιούν πως έχουν πολύ καλή χημεία. Περνούν ευχάριστο χρόνο μαζί, με τον Αιμίλιο να ενημερώνεται σύντομα για τη νέα αυτή σχέση. Κανείς τους, όμως, δεν προβλέπει τα χειρότερα, τα οποία θα συμβούν στην Κέρκυρα. Ο Φρίξος και η Αλίκη θα βρεθούν αντιμέτωποι με τον θάνατο στις 8 Λέξεις, με την ληστεία να καταλήγει σε τραγωδία.\nΟι ληστές τους σημαδεύουν με το όπλο και πάνω σε μία μάχη σώμα με σώμα, το όπλο εκπυρσοκροτεί εναντίον τους. Οι πρωταγωνιστές θα βρεθούν σε μεγάλο αδιέξοδο, ενώ ένας από τους δύο θα κινδυνεύσει σοβαρά. Ποιες θα είναι οι αντιδράσεις και ποιοι θα τρέξουν στο σημείο του εγκλήματος; Το επεισόδιο προβλέπεται ανατρεπτικό. Θα καταφέρουν να επιβιώσουν;\nΦρίξος και Αλίκη\nΠροηγούμενο άρθροSurvivor: Η επική αντίδραση του Αλέξη Παππά όταν ρωτήθηκε για την αποχώρηση του James και του Νίκου\nΕπόμενο άρθροΉλιος: Δύο φρικτοί θάνατοι έρχονται για να συγκλονίσουν


Γιάννενα Ζαγοροχώρια & Sport 3 ΗΜ Du Lac 5* BB πρωινό '+ //'Contrast ' ), increaseSelector: '.increase-text', decreaseSelector: '.decrease-text', normalSelector: '.reset-text', contrastSelector: '.contrast-text', contrastSelector2: '.contrast-text2' }); });\nΓιάννενα Ζαγοροχώρια & Sport 3 ΗΜ Du Lac 5* BB πρωινό\nΣυγκέντρωση στα γραφεία μας στις 17:00 και άμεση αναχώρηση για\nτα Ιωάννινα . Άφιξη και τακτοποίηση στο ξενοδοχείο μας . Το βράδυ\nσας προτείνουμε επίσκεψη στη παλιά πόλη .\nΠρωινό και προαιρετικά θα αναχωρήσουμε για τα Κάτω Πεδινά. Θα\nεπισκεφτούμε την παραδοσιακή “Νεροτριβή του Ντέλα” που λειτουργεί πλήρως µέχρι και σήµερα ! Συνεχίζουµε για το πολεµικό µουσείο\nτου Καλπακίου µε µοναδικά εκθέµατα από τη βαριά ιστορία της περιοχής στο ΟΧΙ του 1940 και µετά θα επισκεφτούμε την Αρίστη όπου\nθα αποχωριστούμε όσους συμμετέχουν στις sport δραστηριότητες (\nrafting, parapente , ιππασία, πεζοπορία κ.λ.π. ). Επόµενος σταθµός\nµας η Μονή Μολυβδοσκέπαστης, ο ακοίµητος φρουρός της Ορθοδοξίας δίπλα στα Ελληνοαλβανικά σύνορα. Χρόνος για περίπατο και\nγεύµα στην αμφιθεατρική Κόνιτσα που σφύζει από ζωή και οµορφιά\nδίπλα στον Αώο ποταµό. Μέσω μιας καταπληκτικής διαδροµής κατευθυνόμαστε για καφέ στο Μεγάλο Πάπιγκο, - όπου θα συναντηθούμε με τους υπόλοιπους εκδρομείς των sports - τα πιο γραφικό\nίσως από όλα τα Ζαγοροχώρια!\nΠρωινό και ελεύθερος χρόνος στη πόλη. Θα επισκεφτούμε την Λίμνη\nΠαμβώτιδα , όπου σας προτείνουμε κρουαζιέρα και γεύμα σε παραδοσιακό εστιατόριο με τοπικές γεύσεις . Στη συνέχεια αναχώρηση για\nτη Θεσσαλονίκη . Άφιξη αργά το βράδυ στη πόλη μας .\nΣτις τιμές περιλαμβάνονται: Μεταφορά από και προς τη Θεσσαλονίκη στα Ιωάννινα • Τη μεταφορά από το ξενοδοχείο στη Λίμνη Παμβώτιδα και το εστιατόριο • Διαμονή στο ξενοδοχείο της επιλογής σας • Πρωινό καθημερινά στο ξενοδοχείο της επιλογής σας • Δείπνο εάν το επιλέξετε • Αρχηγό – συνοδό του γραφείου μας • Ασφάλεια αστικής ευθύνης • ΦΠΑ\nΔεν περιλαμβάνονται: Ο φόρος διαμονής στο ξενοδοχείο, ο οποίος καταβάλλεται από τον πελάτη απευθείας στο ξενοδοχείο. • Προαιρετικές εκδρομές , συμμετοχή σε σπόρ δραστηριότητες, κρουαζιέρες, είσοδοι σε μουσεία και ότι δεν αναφέρεται στο πρόγραμμα ή αναφέρεται ως προαιρετικό ή προτεινόμενο.


ΕΙΝΑΙ ΟΙ ΓΟΝΕΙΣ ΕΛΛΗΝΙΔΑΣ ΤΡΑΓΟΥΔΙΣΤΡΙΑΣ\nΑρχική σελίδα Celebrities Είναι οι γονείς Ελληνίδας τραγουδίστριας\nΚάνοντας ένα μικρό διάλλειμα από τις επαγγελματικές της υποχρεώσεις βρέθηκε στα πάτρια εδάφη της για να δει τα αγαπημένα της πρόσωπα.\nΚάθε φορά που βρίσκεται στο πατρικό της, ανοίγει το χρονοντούλαπο και ανακαλύπτει μια καινούργια φωτογραφία.\nΑυτή την φορά, η Μαρία Καρλάκη βρήκε μια φωτογραφία από την ημέρα του γάμου των γονιών της. Η τραγουδίστρια έχει χάσει την μητέρα της σε μικρή ηλικία και της είχε μεγάλη αδυναμία και έτσι θέλησε να μοιραστεί αυτό το στιγμιότυπο με τους διαδικτυακούς της φίλους.\nΗ απίστευτη βουτιά Ελληνίδας τραγουδίστριας\nΗ απίστευτη βουτιά Ελληνίδας τραγουδίστριας Αυτό που λέμε με ποδοσφαιρικούς όρους «πέρασε την μπάλα από το μάτι της...


Άρχισαν οι Εγγραφές στο Σ.Δ.Ε. Πύργου\nκαι στα τμήματα Αμαλιάδας και Ζαχάρως για το Σχ.Έτος 2021-2022\n· Οι εκπαιδευόμενοι πρέπει να είναι 18 ετών και άνω.\nΤο Σχολείο Δεύτερης Ευκαιρίας στην Αμαλιάδα, καθώς έρχεται ο δρόμος από Καρδαμά, βρίσκεται στο αριστερό μας χέρι. και στεγάζεται στο κτίριο του Δημόσιου ΙΕΚ, Τέρμα Ολυμπίας και Έλλης, τηλ: 6982.59.69.52.\nΤο Σχολείο Δεύτερης Ευκαιρίας στη Ζαχάρω, στεγάζεται στο κτιριακό συγκρότημα του Γυμνασίου και του Γενικού Λυκείου Ζαχάρως. , τηλ: 26210-20.350 και 697.75.06.597.